title: Ada E. Yonath

text: Yonath aloitti ribosomien rakenteen selvittämisen röntgenkristallografian avulla 1970-luvun lopulla. Tuolloin monet pitivät tehtävää mahdottomana. Vuonna 1980 hän kuitenkin onnistui kiteyttämään "Geobacillus stearothermophilus" -bakteerin ribosomien suuren alayksikön, mutta kiteiden laatu oli kuitenkin melko huono. Yonath onnistui 1990 kiteyttämään ensimmäiset laadultaan hyvät ribosomikiteet ja luomaan vuonna 2000 "Haloarcula marismortui" -bakteerin ribosomista rakennemallin, joka oli niin tarkka, että siitä pystyi selvittämään jokaisen atomin paikan ribosomin rakenteessa.


title: Ada E. Yonath

text: Ribosomin rakenteen mallinnuksia voidaan hyödyntää muun muassa uusien antibioottien kehittämisessä.


title: Ada E. Yonath

text: Yonath on saanut töistään useita tunnustuksia ja palkintoja. Niitä ovat muun muassa Israel Prize vuonna 2002, kemian Wolfin palkinto vuonna 2006/2007, Paul Ehrlich- und Ludwig Darmstaedter-Preis vuonna 2007 ja L’Oréal-UNESCO Awards for Women in Science vuonna 2008 Kemian nobelin hän sai vuonna 2009.


title: Lionsgate

text: Lions Gate Entertainment Corporation (yleisesti Lionsgate) on kanadalais-yhdysvaltalainen elokuvayhtiö. Yhtiö perustettiin Vancouverissa, Brittiläisessä Kolumbiassa, mutta sen pääkonttori sijaitsee Santa Monicassa, Kaliforniassa. Vuodesta 2007 asti se on ollut menestynein itsenäinen elokuvayhtiö Pohjois-Amerikassa.


title: Lionsgate

text: Lionsgaten perusti vuonna 1995 kanadalainen pankkiiri Frank Giustra, joka toivoi voivansa hyödyntää kotikaupunkinsa kasvavaa elokuvateollisuutta. Yhtiö osti useita pieniä tuotantoyhtiöitä, kuten Montrealissa toimineen Cinepix Film Productionsin, Trimark Picturesin, Mandate Picturesin ja Artisan Entertainmentin.


title: Lionsgate

text: Yhtiön ensimmäinen suurta menestystä saavuttanut elokuva oli vuonna 2000 valmistunut "Amerikan psyko". Muita merkittäviä elokuvia olivat "Verijäljet", "Gods and Monsters", "Dogma", "Saw" ja Michael Mooren dokumentti "Fahrenheit 9/11", josta tuli yhtiön parhaiten tuottanut elokuva.


title: Lionsgate

text: Lionsgate omistaa yhdessä MGM:n ja Paramount Picturesin/Viacomin kanssa Epixin, maksullisen elokuvakanavan, joka aloitti lähetyksensä 30. lokakuuta 2009.


title: Lionsgate

text: Tammikuussa 2012 Lionsgaten ilmoitettiin ostaneen Summit Entertainmentin 412,5 miljoonalla dollarilla. Summit Entertainmentin kenties tunnetuimpia elokuvia ovat Stephenie Meyerin "Twilight"-kirjasarjaan perustuvat filmatisoinnit.


Lionsgate


title: Lionsgate

text:
2013
2017


title: Mimnermos

text: Mimnermos () (aktiivinen n. 630–600 eaa.) oli antiikin kreikkalainen elegiarunoilija. Hän oli kotoisin Kolofonista.


title: Mimnermos

text: Mimnermos eli aikana, jolloin joonialaiset kaupungit kamppailivat pysyäkseen itsenäisenä Lyydian vallan kasvaessa. Eräs häneltä säilyneistä katkelmista viittaa tähän poliittiseen tilanteeseen, ja asettaa tuon ajan velttouden niiden urheutta vastaan, jotka olivat kerran voittaneet Lyydian kuninkaan Gygeen.


title: Mimnermos

text: Mimnermoksen merkittävimmät runot olivat elegioita, jotka oli osoitettu Nanno-nimiselle huilunsoittajattarelle. Ne oli koottu kahdeksi kirjaksi, joita kutsuttiin neidon nimellä. Mimnermos oli näin ensimmäinen, joka otti elegian rakkausrunojen välineeksi. Hän sovitti omat runonsa huilulla soitettuun musiikkiin. Eräs hänellä toistunut aihe oli nuoruuden ilojen ja vanhuuden surujen asettaminen vastakkain. Hän käsitteli runoissaan myös myyttejä ja historiaa.


title: Vladimir Petrović

text: Vladimir Petrović (s. 1. heinäkuuta 1955) on serbialainen jalkapallovalmentaja ja entinen keskikenttäpelaaja.


title: Vladimir Petrović

text: Petrović aloitti ammattilaisuransa 16-vuotiaana vuonna 1971 Belgradin Punaisessa tähdessä, jota hän edusti kaikkiaan 10 vuoden ajan. Petrović kuuluu seuran suuriin legendoihin ja hän on saanut arvonimen "Četvrta Zvezdina zvezda" eli Neljän tähden Punainen tähti. Punaisessa tähdessä hän voitti neljä Jugoslavian mestaruutta ja oli kaudella 1978–1979 UEFA Cupin finaalissa, jossa seura hävisi Borussia Mönchengladbachille. Hän siirtyi ulkomaille 1982 ja edusti Arsenalia lyhyen aikaa ennen siirtymistään Royal Antwerpeniin. Hän edusti myös Stade Brestois'ta, Standard de Liègeä sekä AS Nancya ennen kuin lopetti uransa 33-vuotiaana vuonna 1988.


title: Vladimir Petrović

text: Jugoslavian maajoukkueessa Petrović pelasi vuosina 1973–1982 kaikkiaan 34 maaottelua tehden niissä viisi maalia. Hän oli mukana MM-kisoissa 1974 ja 1982.Pelaajauransa jälkeen Petrović toimi Belgradin Punaisen tähden apulaisvalmentajana siirtyen 1996 seuran päävalmentajaksi. Hän johdatti joukkueen Jugoslavian cupin mestariksi 1997, mutta sai potkut pian uuden kauden alettua.


title: Vladimir Petrović

text: Vuosina 1999–2001 hän valmensi FK Boria, Atromitosia ja valkovenäläistä FC Slavia-Mozyria. Vuonna 2002 hänestä tuli Serbia ja Montenegron U21-maajoukkueen päävalmentaja. Hän johdatti nuoret EM-hopealle nuorten kisoissa 2004. Tämän pestinsä jälkeen hän luotsasi hetken FK Vojvodinaa siirtyen 2005 kiinalaisen Dalian Shiden päävalmentajaksi ja luotsasi seuran tuplamestariksi.


title: Vladimir Petrović

text: Syyskuussa 2007 Petrovićista tuli Kiinan jalkapallomaajoukkueen päävalmentaja ja hän johdatti Kiinan kolmanneksi Itä-Aasian mestaruusturnauksessa 2008. Kiinan jäätyä rannalle MM-kisoista 2010 serbialainen sai potkut heinäkuussa 2008.


title: Vladimir Petrović

text: Kesällä 2009 Petrović palasi takaisin Punaiseen tähteen korvaten tehtävää vain kuukauden päivät hoitaneen Siniša Gogićin Petrovićin johdolla seura taisteli Serbian mestaruudesta. Hyvistä tuloksista huolimatta Petrović sai maaliskuun lopulla 2010 yllätyspotkut tehtävistään. Potkuja edelsi tappio FK Metalac Gornji Milanovacille, mutta Punainen tähti kuitenkin johti liigaa.


title: Vladimir Petrović

text: Kesäkuussa 2010 Petrovićista tuli romanialaisseura FC Timișoaran historian toinen ulkomaalaisvalmentaja. Pesti jäi kuitenkin hyvin lyhyeksi, kun Petrović siirtyi jo syyskuun puolivälissä Serbian maajoukkueen peräsimeen.


title: Vladimir Petrović

text: Serbia hävisi Petrovićin debyyttiottelussa Virolle kotonaan 1–3. Lopulta koko EM-karsinnat menivät Serbialta penkin alle. Päätöskierroksen 1–0 tappio Slovenialle varmisti Serbian jäämisen lohkokolmoseksi ja ulos jatkokarsinnasta. Petrović sai odotetusti potkut karsintojen jälkeen lokakuun puolivälissä 2011.


title: Vladimir Petrović

text: Helmikuussa 2013 Petrovićista tuli Irakin maajoukkueen päävalmentaja. Petrovićin johdolla Irak voitti vain yhden seitsemästä pelaamastaan maaottelusta eikä selvinnyt mukaan MM-kisoihin 2014. Syyskuussa 2013 Irakin jalkapalloliitto erotti Petrovićin. Joulukuun lopulla 2013 Petrovićin ura jatkui Jemenin maajoukkueen päävalmentajana. Hän jätti tehtävänsä toukokuussa 2014. Heinä–elokuussa 2015 Petrović valmensi OFK Belgradia.


title: Tuve Skånberg

text: Tuve Skånberg (s. 9. huhtikuuta 1956 Göteborg, Ruotsi) on ruotsalainen kristillisdemokraattien poliitikko, joka on istunut valtiopäivien jäsenenä vuosina 1991–2006 ja vuodesta 2010 lähtien. Hän on valmistunut filosofian maisteriksi ja vuonna 2003 teologian tohtoriksi.


title: Tuve Skånberg

text: Skånberg on vuonna 1980 vihitty Ruotsin lähetyskirkon pastori ja toiminut myös teologisena tutkijana. Vuodesta 2008 hän on johtanut kristillistä ajatushautomo Claphaminstitutetia. Vuosina 2002–2006 hän oli Pohjoismaiden neuvoston jäsen. Vuonna 2009 hän oli ehdolla Euroopan parlamentin jäseneksi.


title: Tuve Skånberg

text: Homoseksuaalisuus on Skånbergin mukaan merkki kulttuurin rappiosta. Hän on kreationisti.


title: Aaryn Doyle

text: Aaryn Doyle (s. 1993 Ontario, Kanada) on kanadalainen näyttelijä ja laulaja. Hän aloitti esiintymiset lapsimallina, levytti 10–12-vuotiaana yli 70 gospelkappaletta ja esiintyi mainoksissa ja piirroselokuvien ääninäyttelijänä. Hän on kenties tunnetuin sivuosastaan Lola Scottina Disney Channelin musiikkielokuvassa "Camp Rock" (2008). Hän esittää elokuvassa kappaleen ”What It Takes”.


title: Mustamarliini

text: Mustamarliini ("Istiompax indica") on purjekalojen heimoon kuuluva marliini, sukunsa ("Istiompax") ainoa laji. Mustamarliini on yleinen ja suosittu saalis urheilukalastuksessa. Sen liha on syötäväksi hyvälaatuista. Lihaa myydään yleisesti pakasteena. Japanissa siitä myös tehdään sashimia. Mustamarliini voi uida nopeimmillaan noin 130 kilometriä tunnissa. Mustamarliini syö pikkukaloja, kalmareita, seepioita, tursaita ja suuria äyriäisiä.


title: Mustamarliini

text: Mustamarliini on yksi suurimmista luukaloista: Suurin raportoitu yksilö on ollut 465 cm pitkä ja painanut 750 kg. Mustamarliinin yläosa (kylkiviivan yllä) ja pää silmien yllä sekä yläleuka ovat tumman sinisenmustat, alaosa on valkoinen. Selkäevä on pitkä ja sen kärki otsan takana on korkea. Pyrstöevä on tummansininen kuten selkäevä ja puolikuun muotoinen. Myös rintaevät ja viiksimäiset vatsaevät ovat tummansiniset. Toinen selkäevä sekä ensimmäinen ja toinen vatsaevä ovat valkoiset.


title: Mustamarliini

text: Mustamarliinia esiintyy maailman indopasifisilla merialueilla, mutta ei Atlantilla eikä Välimerellä. Laji elää yleisimmin 0–200 m syvyydessä.


title: Tom Phillis

text: Thomas "Tom" Edward Phillis (9. huhtikuuta 1934 Sydney, Australia - 6. kesäkuuta 1962 Peel, Mansaari) oli australialainen ratamoottoripyöräilijä. Hän voitti maailmanmestaruuden 125-kuutioisissa vuonna 1961. Phillis oli ensimmäinen australialainen 125-kuutioisten maailmanmestari.


title: Tom Phillis

text: Tom Phillis kilpaili MM-tasolla 50cc, 125cc, 250cc, 350cc ja MotoGP-luokissa. Hän aloitti uransa Australian kansallisissa sarjoissa. Vuonna 1958 Phillis siirtyi Eurooppaan ja ajoi ensimmäisen MM-osakilpailunsa vuonna 1959. Phillis kilpaili kolme kautta yksityistallien pyörillä ja vuoden 1960 lopulla hän aikoi palata takaisin Australiaan. Phillis pääsi kuitenkin vuonna 1961 Hondan tehdastalliin ja kilpailukykyisellä kalustolla hän ajoi uransa parhaan kauden. Tom Phillis sai surmansa vuonna 1962 350-kuutioisten Mansaaren MM-osakilpailussa kilpailun toisella kierroksella. Phillisin läheinen ystävä ja vuoden 1961 350- ja 500-kuutioisten maailmanmestari Gary Hocking järkyttyi Phillisin kuolemasta niin, että lopetti uransa moottoripyöräilyssä ja siirtyi autourheiluun.


title: Muppettien joulu

text: Muppettien joulu ("The Muppet Christmas Carol") on vuonna 1992 valmistunut yhdysvaltalainen komediallinen musikaalielokuva, jossa esiintyvät Muppetit. Se perustuu Charles Dickensin tunnettuun joulutarinaan, joka kertoo ilkeästä ja saidasta Ebenezer Scroogesta. Pääroolia näyttelee Michael Caine. Suuri osa Dickensin tarinan muista henkilöhahmoista on elokuvassa korvattu muppetti-hahmoilla. Elokuva tehtiin kaksi vuotta Muppetien luojan Jim Hensonin kuoleman jälkeen ja sen ohjasi hänen poikansa Brian Henson.


title: Muppettien joulu

text: "Video-oppaassa" vuodelta 1994 "Muppettien joulu" saa kolme tähteä viidestä, mikä vastaa sanallista arviota ”hyvä”.


title: Kadonneiden miesten metsä

text: Kadonneiden miesten metsä () on ruotsalaisen Henning Mankellin vuonna 1979 julkaistu pienoisromaani. Mankell kirjoitti sen talvella 1978.


title: Kadonneiden miesten metsä

text: Kadonneiden miesten metsä kertoo neljästä miehestä: Poliisimestarista, First Haroldista, Anders Eriksonista ja Torpparista, jotka päätyvät eri syistä vanhaan työsiirtolaan.


title: Kadonneiden miesten metsä

text: Idea katoamiseen tulee Poliisimestarilta (oikealta nimeltään Nalle Lindgren), joka on menettänyt lopullisesti luottamuksensa virkavaltaan. Hän on löytänyt vanhan hylätyn työsiirtolan, joka on poistettu käytöstä jo aikoja sitten, mutta jonka olemassaolo on hukkunut byrokratian rattaisiin. Poliisimestarilla on työsiirtolan suhteen suunnitelma, jonka tarkoituksena on paljastaa virkavallan leväperäisyys. Hän päättää itsekin kadota, sillä uskoo poliisia kaivattavan, toisin kuin työsiirtolaa. Hän aikoo kätkeytyä työsiirtolaan ja odottaa kunnes hänet löydetään sieltä.


title: Kadonneiden miesten metsä

text: Erik Svensson on raveissa paljon aikaa viettävä ruotsalainen mies. Hän on jäänyt 1950-luvulla tullissa kiinni muutaman pornokuvan hallussapidon vuoksi, minkä vuoksi häntä epäillään aina, kun tulee ilmi jokin pieni siveellisyysrikos. Raviradalla Svensson antaa Poliisimestarille ravivinkin First Harold -nimiseen hevoseen, joka voittaa. Miehet huomaavat molemmat olevansa huolissaan ruotsalaisen yhteiskunnan tilasta ja heistä tulee ystäviä. Poliisimestari alkaa nimittää Svenssonia First Haroldiksi voittajahevosen mukaan ja he lähtevät yhdessä työsiirtolaan.


title: Kadonneiden miesten metsä

text: Kirjan kertoja on kolmantena työsiirtolaan päätyvä 32-vuotias Anders Erikson. Eriksonilla on ollut ongelmia vaimonsa kanssa, ja he ovat päättäneet viettää kesän erossa toisistaan. Erikson ei ole koskaan nähnyt isäänsä, mutta hän kuulee jääkiekko-ottelussa tapaamaltaan mieheltä, että hän ja Andersin isä olivat kärsimässä rattijuopumusrangaistustaan työsiirtolassa. Erikson lähtee etsimään työsiirtolaa ja löytää sieltä First Haroldin ja Poliisimestarin.


title: Kadonneiden miesten metsä

text: Torppari eli Torkell Petterson on nuori biologisten tieteiden opiskelija, jotka tutkii työsiirtolan vieressä olevan Kiurujärven happamuutta ja suunnittelee pamflettia Ruotsin yhteiskunnan tilasta. Hän asuu teltassa toisella puolella järveä, mutta muuttaa työsiirtolaan siellä asuvien kolmen kutsusta.


title: Kadonneiden miesten metsä

text:
Lopulta käy niin, ettei kukaan näytä etsivän kadonnutta poliisia. Miehet päätyvät yhdessä pohtimaan ruotsalaisen yhteiskunnan ongelmia ja niiden ratkaisuja.
First Harold on päähenkilö myös Mankellin vuonna 1980 ilmestyneessä romaanissa "Dödsbrickan". Anders Erikson on toinen päähenkilöistä vuonna 1981 ilmestyneessä jännitysromaanissa "En seglares död". Kirjoja ei ole suomennettu.


title: Telinevoimistelun maailmanmestaruuskilpailut 2009

text: Vuoden 2009 telinevoimistelun maailmanmestaruuskilpailut järjestettiin Lontoossa, Yhdistyneen kuningaskunnan pääkaupungissa 13.–18. lokakuuta. Kilpailupaikkana toimi O2-areena, jossa on tarkoitus käydä myös vuoden 2012 kesäolympialaisten telinevoimistelukilpailut. Lontoon MM-kilpailuissa ei käyty joukkuekilpailuja, vaan kisaohjelmassa olivat moniottelut ja yksittäiset telineet.


text: Kisojen menestynein maa oli yhdeksän mitalia (kuusi kultaa, kaksi hopeaa, yksi pronssi) saavuttanut Kiina.


text: Suomen Voimisteluliitto lähetti MM-kilpailuihin joukkueen, joka koostui kuudesta miehestä ja kolmesta naisesta. Parhaiten suomalaisista sijoittui Sakari Vekki, joka oli miesten permannolla 18:s.


title: Rosemary Sinclair

text: Rosemary Venitia King (o.s. Oakwell, ent. Sinclair) oli fiktiivinen hahmo television draamasarjassa Emmerdale. Häntä esitti kanadalainen näyttelijä Linda Thorson.


title: Rosemary Sinclair

text: Rosemaryn ensiesiintyminen oli alkuvuodesta 2006. Hänellä on kaksi poikaa, Grayson ja Alasdair Sinclair, ja hänen perheensä oli hyvin varakas, mutta lyhyen aikaa. Viimeinen Sinclairien perheenjäsen oli otettu käyttöön, kun hän paheksui poikansa Alasdairin morsianta Sadie Kingiä.


title: Rosemary Sinclair

text: Hääpäivän aamuna, Rosemary yritti saada Sadien jättämään Alasdairin, tarjoten hänelle suurta rahasummaa. Mutta Sadie osoitti kintaalla tulevan anoppinsa ehdotusta. Alasdair ja Sadie ehtivät olla naimisissa muutamia minuutteja, kun Sadien ex-mies Matthew King tuli hakemaan Sadieta takaisin luokseen. Rosemary halusi että Sadien ja Alasdairin avioliitto mitätöitään, jotta Sadie ei pääsisi käsiksi Sinclairien rahoihin. Kuitenkin Sadie huijasi Rosemaryn luulemaan, että Alasdair rakastaisi yhä Sadieta ja todisti sen kuvaamallaan videolla. Rosemary ja Sadie tekivät sopimuksen, että Sadie saisi Sinclairien Satulat -firman itselleen ja luopuisi vaateistaan Sinclairien omaisuudesta. Kun luovutuspaperit oli allekirjoitettu, Rosemary kertoi firman arvon olevan nolla ja kaiken kukkuraksi Sadie oli syönyt omaa hevostaan päivälliseksi. (Tämä oli valhetta, mutta Sadie uskoi sen.)


title: Rosemary Sinclair

text: Rosemary palasi kylään ja hän asutti sukutaloaan Oakwell Hallia yhdessä poikansa Graysonin ja miniänsä Perdyn kanssa. Rosemarysta tuli myös ystävä Rodney Blackstockin ja Tom Kingin kanssa.


title: Rosemary Sinclair

text: Yhteinen viha Sadieta kohtaan toi Rosemaryn lähemmäksi Tomia. Rosemary ymmärsi nopeasti, että sekaantuminen Kingien liiketoimiin olisi hyödyllistä hänelle ja samalla tie päästä lähemmäksi Tomia. Tomin ja Rosemaryn suhde oli pian enemmän kuin vain liiketoimintaan. Kipinän syttyminen niiden välille ja lähentyminen herätti kauhua Tomin pojista, jotka eivät luota Rosemaryyn.


title: Rosemary Sinclair

text: Vaikka Rosemaryllä oli hieno talo, hänen onnensa oli hiipumassa nopeasti. Perheen koti, Oakwell Hall ei kuulunut itse asiassa hänelle ja hänen rahansakin olivat lähes lopunneet - kiitos hänen poikiensa. Grayson erityisesti, oli käyttänyt perheen rahoja rahapeleihin ja kohtuuttoman yleelliseen elämään vei suurimman osan perheen rahavaroista.


title: Rosemary Sinclair

text: Yllättävää kyllä, mutta Rosemaryllä oli yksi liittolainen kartanossa: Chas Dingle. Chas näki että Tom ja Rosemary olivat onnellisia yhdessä. Mutta Chas vaihtoi puoltansa kun Rosemary alkoi Tomin mieliksi puuttumaan hänen ja Carlin väleihin.


title: Rosemary Sinclair

text: Rosemary muutti kartanoon asumaan ja hän sekaantui jatkuvasti Kingien elämään. Rosemaryn ja Tomin suhde herätti paljon epäluuloa, varsinkin kun Tom otti Rosemaryn asumaan kartanoon lopullisesti. Tom päätti näyttää olevansa tosissaan Rosemaryn kanssa ja kosi. Rosemary luonnollisesti vastasi myöntävästi.


title: Rosemary Sinclair

text: Hääseremonia pidettiin kylän kirkossa ja vastaanotto Kartanolla. Tom antoi Rosemarylle häälahjaksi Kartanon, jota Tomin pojat eivät voineet uskoa. Rosemary oli järkyttynyt, kun Tom pyysi, että hän jättäisi Kartanon perinnöksi Carlille eikä Graysonille. Tämä voisi olla motiivi, Tomin murhaan...


title: Rosemary Sinclair

text: Rosemary tunsi olevansa yksinäinen Tomin kuoleman jälkeen. Hän jatkoi asuistaan Kartanossa elin-ikäisen asumisoikeudensa nojalla. Matthew ja Jimmy ajattelivat, että hän oli murhannut Tomin ja he halusivat hänet pois Kartanosta telkien taakse. Rosemary oli vanha ystävä Charles Vauighanin kanssa joka tutki Tomin murhaa. Charles oli erittäin innokas lohduttaja ja Matthew uskoi sen olevan haitaksi tutkimukselle ja raportoi asiasta Grace Barracloughille. Tämän jälkeen Rosemary ja Charles eivät enää viettäneet aikaansa yhdessä.


title: Rosemary Sinclair

text: Rosemaryn ja Kingien veljesten välit olivat menneet koko ajan kohti alamäkeä ja kun hän oli matkoilla, pojat päättivät haudata Tomin sillä välin. Kuitenkin Grayson ilmoitti Kingien suunnitelmista ja Rosemary palasi lomalta ja vaihtoi hautaustoimistoa. Hautajaisten jälkeen testamentista kävi ilmi, että Tom jätti Kartano-yhtiön Rosemarylle ja Matthew oli asiasta raivoissaan. Kingin veljekset olivat vielä enemmän järkyttyneitä siitä, että saivat tietää että heillä on sisar, Scarlett Nicholls. Carrie Nicholls oli Kingien veljesten äidin hoitaja. Kingin veljekset siirsivät hetkellisesti vihansa Rosemarysta Carrieen, ja Rosemary käytti tilannetta hyväksi ja päätti tehdä Carriesta liittolaisen.


title: Rosemary Sinclair

text:
Perdita kertoi Matthew'lle että Rosemary oli jäänyt leskeksi salaperäisesti aiemmin. Raymond Sinclair, hänen ensimmäinen miehensä kuoli ammuntaonnettomuudessa ja Matthew rukoili Perdyä menemään kertomaan poliisille asiasta, koska se olisi osa todistusaineistoa. Poliisi tuli keskustelemaan Rosemaryn kanssa, mutta tämä sai heidät vakuutetuksi, että kyseessä on erehdys. Rosemary oli vihainen Perditalle, mutta Matthew kertoi selvittäneensä asian muualta.
Rosemary halusi puhua jonkun kanssa asiasta ja kertoi Zak Dinglelle, että Ray oli tappanut itsensä, koska ei kestänyt Rosemaryn tukahduttavaa määräysvaltaa.


title: Rosemary Sinclair

text: Poliisi saapui pari päivää myöhemmin ja pidätti Kingin veljekset, sillä he uskoivat heidän murhanneen isänsä yhdessä. Rosemary halusi heidät ulos kartanosta keinolla millä hyvänsä ja jatkoi juonittelua.


title: Rosemary Sinclair

text: Kun Perdita joutui sairaalaan ja hänelle tehtiin kiireellinen operaatio jossa hänellä poistettiin kohtu, Rosemary osoitti ensimmäisen kerran, että hänessä saattaa asua lämmin ihminen. Mutta, hän sanoi Graysonille, ettei Perdyn ja hänen liitto kestäisi ilman lapsia.


title: Rosemary Sinclair

text: Rosemarystä tuli myös erittäin läheinen ystävä Zak ja Belle Dinglen kanssa. Rosemary suostui maksamaan Bellen yksityiskouluopinnot ja he viettivät paljon aikaa yhdessä. Zak toimi Kartanon riistanvartijana ja hän lohdutti Rosemaryä ja he illastivat yhdessä. Lisa Dingle epäili, että heillä on suhde ja hän tuli raivoten kartanolle ja käski Rosemaryn jättämään hänen perheensä rauhaan. Rosemary kuitenkin provosoi Lisaa ja sai korvatilkan tältä. Kuitenkin samana päivänä Rosemary meni tapaamaan Lisaa ja he saivat selvitettyä asiat.


title: Rosemary Sinclair

text: Grayson lainasi rahaa hevoskilpailua varten ja hän sijoitti 15 000 puntaa Harin hevoseen, mutta se hävisi ja Grayson vaati Haria korvaamaan koko summan. Rosemary saapui tapamaan Haria ja kertoi, ettei hänen tarvitse korvata, hän myös antoi hänelle rahaa jotta tämä selviäisi. Kuitenkin asiaan oli koira haudattuna ja Grayson teki sopimuksen Harin kanssa, jossa hänen pitäisi todistaa Kingejä vastaan oikeudessa. Hari sai Louisen mukaan juoneen vahvistukseksi.


title: Rosemary Sinclair

text: Matthew tiesi, että Harin ja Louisen lausunnon takana oli Rosemary, mutta hän ei voinut todistaa sitä. Hari oli kuitenkin pulassa ja muutaman epäonnisen tapahtuman jälkeen Louise kertoi totuuden ja Hari pidätettiin sekä Kingit vapautuivat syytteestä.


title: Rosemary Sinclair

text: Carrie sai selville, että Carl murhasi Tomin ja kertoi totuuden Rosemarylle. Rosemary puolestaan kertoi, että hän oli Graysonin kanssa maksanut Harille tämän väärästä todistuksesta. Carrie oli salaa nauhoittanut puhelimellaan Rosemaryn tunnustuksen ja Kingin veljekset saivat sen kuulla. Rosemary yritti soittaa apua, mutta Matthew otti hänen puhelimensa ja Rosemary yritti napata sen takaisin jolloin hän menetti tasapainonsa ja horjahti Kartanon portaikon kaiteen yli. Hän kuitenkin selvisi putoamisesta hyvin kipeällä nilkalla ja aivotärähdyksellä. Kuitenkin Matthew puhui hänen tappamisestaan jolloin Rosemary pelkäsi henkensä puolesta. He eivät kutsuisi ambulanssia, ellei Rosemary luopuisi asumisoikeudestaan ja Kartano-yhtiöstä. Rosemary allekirjoitti asiakirjat ja he soittivat ambulanssin. Rosemary vannoi sairaalavuoteessaan kostoa Kingeille ja etenkin Matthew'lle.


title: Rosemary Sinclair

text: Rosemary muutti poikansa luokse ja halusi saada Perdyn eroon miehestään nähdessään hänet vaarana Sinclairien nimelle. Hän sekaantui tämän mielialalääkkeisiin tarkoituksenaan saada hänet näyttämään mielenterveysongelmaiselta. Rosemary jatkoi manipulointiaan sisustamalla talon ullakon lastenhuoneeksi, kadottamalla miniänsä kissan ja vaurioittamalla tämän autoa saaden huumatun Perdyn luulemaan hänen itsensä tehneen kaiken sen. Perdy sai kuitenkin anoppinsa kiinni ja alkoi syyttää tätä, mutta Grayson ei uskonut vaimoaan ja soitti paikalle ambulanssin. Perdy toimitettiin mielisairaalahoitoon.


title: Rosemary Sinclair

text: Perdyn päästessä kotiin meni Grayson heidän perhelääkärinsä luokse, joka kertoi tälle Rosemaryn hankkimista malarialääkkeistä. Grayson tajusi äitinsä sekoittaneen lääkkeitään Perdyn lääkkeisiin ja sai tämän tunnustamaan tekonsa. Hän heitti Rosemaryn ulos ja tämä muutti Paddy Kirkin luokse. Toisaalla Perdy oli päättänyt jättää miehensä ja muuttaa ainoan häntä tukeneen Matthew'n luokse, mutta Grayson sai tämän perumaan aikeensa ja palaamaan hänen luokseen. Perdy ja Rosemary kohtasivat seuraavana päivänä Villapakassa ja Perdy kertoi kaikkien kuullen anoppinsa teoista. Paikalla ollut Zak ei uskonut häntä ja Rosemary otti tämän kotiinsa, jossa kertoi Zakille totuuden. Hän kauhistuneena katkaisi kaikki välinsä Rosemaryyn. Grayson ehti vielä nähdä äitinsä ja käski tätä lähtemään kylästä. Hän kieltäytyi, mutta katosi sen jälkeen jälkiä jättämättä.


title: Rosemary Sinclair

text: Muutamaa viikkoa myöhemmin Edna Birch oli etsimässä koiraansa Tootsieta. Hän löysi sen, muttei huomannut minkä vieressä se istui - Rosemaryn laukun ja ajokortin. Myöhemmin Paddy Kirk ja Marlon Dingle olivat kävelemässä tiellä ja löysivät ne lojumassa nurmikolla. Poliisit tutkivat laukun ja löysivät Rosemaryn päiväkirjasta merkinnän, jonka he epäilivät merkinneen hänellä olleen lähtöpäivänään tapaaminen Matthew Kingin kanssa. Hänen autonsa löydettiin läheltä Matthew'n omistamaa Manor Farmia. Poliisit tutkivat talon ja löysivät sieltä kaksi tyhjää kahvikuppia, toisessa Rosemaryn ja toisessa Matthew'n sormenjäljet. He löysivät lattialta Rosemaryn verta ja pidättivät Matthew'n murhasta epäiltynä.


title: Rosemary Sinclair

text: Grayson oli kuitenkin palkannut yksityisetsivän joka sai selville Rosemaryn asuvan Miamissa. Yksityisetsivä toi tälle kirjeen, jossa Rosemary kertoi lavastaneensa Matthew'n syylliseksi omaan murhaansa. Grayson lähti Kartanoon kertomaan asiasta Matthew'lle, mutta sai tietää tällä olevan suhde Perdyyn ja piti kirjeen itsellään. Hän jatkoi äitinsä juonta laittamalla Rosemaryn villatakin napin Matthew'n autoon, jolloin tämä vangittiin.


title: Rosemary Sinclair

text: Graysonia kohtasi epäonni Perdyn löytäessä kirjeen. Hän Graysonin vastustelusta huolimatta uhmasi miestään aikomalla kertoa poliisille asiasta. Heidän välilleen tuli tappelua ja Grayson sieppasi kirjeen Perdyn kädestä. Ulkona odottaneet Carl ja Jimmy kuitenkin ottivat hänet kiinni ja Perdy vei kirjeen poliisille, muttei halunnut Graysonin joutuvan vankilaan ja kertoi sen hukkuneen joulukorttien sekaan. Poliisit uskoivat häntä eikä Graysonia veloitettu.


title: Rosemary Sinclair

text: Joulupäivänä 2007 (UK), vuosi Tom Kingin kuoleman jälkeen, Rosemary teki itsemurhan ampumalla saadessaan tietää poliisien etsivän häntä. Rosemary haudattiin Tomin toiveiden mukaisesti hänen kanssaan samaan hautaan. Matthew vastusti tätä ja yritti estää sen täyttämällä haudan, mutta hänet pidätettiin. Kuitenkin samaisena iltana Matthew palasi hautausmaalle, kaivoi haudan auki ja murskasi Rosemaryn arkun jäteauton puristimella.


title: Sinun tähtesi, Allstar

text: Sinun tähtesi, Allstar on Jukka Parkkisen kirjoittama nuortenkirja. Se ilmestyi WSOY:n kustantamana 1994. Teos on ensimmäinen Parkkisen kirjoittama tieteiskirja. Se on dystopia ydinkatastrofin jälkeisestä maailmasta. Tapahtumat sijoittuvat Lappiin noin 2100-luvulle. Parkkinen kirjoitti teokselle itsenäisen jatko-osan, Vanhan kulttuurin kurssi, joka ilmestyi vuonna 1996.


title: Vanhan kulttuurin kurssi

text: Vanhan kulttuurin kurssi on Jukka Parkkisen kirjoittama nuortenkirja. Se ilmestyi WSOY:n kustantamana vuonna 1996 ja on itsenäinen jatko-osa kaksi vuotta aiemmin ilmestyneelle teokselle Sinun tähtesi, Allstar. Kirjan tapahtumat sijoittuvat parinkymmenen vuoden päähän edellisen osan tapahtumista. Tapahtumapaikkana on ydinkatastrofin jälkeinen maailma, jossa eristäytynyt yhteiskunta koittaa selviytyä.


title: Jordi Hereu i Boher

text: Jordi Hereu i Boher (s. 14. kesäkuuta 1965 Barcelona) on espanjalainen Katalonian sosialistisen puolueen poliitikko. Hän on toiminut Barcelonan pormestarina vuodesta 2006 lähtien vuoteen 2011 asti.


title: Piedad Córdoba

text: Piedad Esneda Córdoba Ruiz, alias Teodora de Bolívar tai Gaitán (s. 25. tammikuuta 1955) on kolumbialainen poliitikko. Hänet on valittu maansa senaattiin kaudelle 2006–2010. Koulutukseltaan Córdoba on juristi.


title: Piedad Córdoba

text: Piedad Córdoba osallistunut Venezuelan presidentti Hugo Chávezin rinnalla rauhanneuvotteluihin Kolumbian hallituksen ja sissijärjestö FARCin välillä. Neuvottelut ovat johtaneet joidenkin panttivankien vapauttamiseen. Panttivankineuvottelut ovat herättäneet ristiriitaisia tunteita; Córdobaa on syytetty äänien kalastelusta. Sissit ovat vaatineen nimenomaan vasemmistolaista Córdobaa mukaan, mikä ei miellytä oikeistolaista presidentti Alvaro Uribea.


title: Piedad Córdoba

text: Norjalaisen Rauhantutkimuslaitos PRIOn johtaja Kristian Berg Harpviken piti Piedad Córdobaa yhtenä vahvimmista ehdokkaista saamaan vuoden 2009 Nobelin rauhanpalkintoa. Vuoden 1980 palkinnonsaaja, Adolfo Pérez Esquivel, on ilmaissut avoimesti tukensa Córdoban valinnalle.


title: Piedad Córdoba

text: Cródoba on syyttänyt presidentti Álvaro Uriben puolustusministeri Juan Manuel Santosia vastuulliseksi 5000 armeijan väärin perustein tappamasta siviilistä, jotka esitettiin sisseiksi ja joiden perusteella armeija sai rahaa.


title: Piedad Córdoba

text:
Huhtikuussa 2010 Kolumbian syyttäjä ilmoitti Córdobaa tutkittavan yhteistyöstä sissien kanssa ja maanpetoksesta.
Marraskuussa 2010 kongressi erotti hänet ja hänelle asetettiin 18 vuoden virkakielto.


title: Emma Bonino

text: Emma Bonino (s. 9. maaliskuuta 1948 Bra, Cuneon maakunta) on italialainen pitkän linjan poliitikko. Hän on johtava vaikuttaja Italian radikaaleissa, joka ajaa taloudellista ja sosiaalista liberalismia. Ensi kertaa Bonino tuli valituksi Italian edustajainhuoneeseen vuonna 1976. Vuonna 2017 Bonino oli yhdessä muiden eurooppamielisten pienpuolueiden kanssa perustamassa uutta vaaliliittoa "+Europa", joka osallistui Italian vuoden 2018 parlamenttivaaleihin omana listanaan.


title: Emma Bonino

text: Bonino opiskeli kieliä Bocconin yliopistossa Milanossa ja valmistui vuonna 1972 . Vuonna 1998 hän sai Asturian ruhtinaan palkinnon. 1990-luvun alussa Bonino johti Monikansallista radikaalipuoluetta. Italian radikaalipuolueen seuraaja Italian radikaalit perustettiin vuonna 2001. Bonino on tehnyt työtä yksilönvapauksien ja ihmisoikeuksien puolesta muun muassa ajamalla naisen oikeutta aborttiin ja vastustamalla kuolemanrangaistuksen käyttöä.


title: Emma Bonino

text: Toukokuussa 2008 Boninosta tuli yksi Italian senaatin varapuheenjohtajista. Hän on lisäksi toiminut muun muassa Euroopan parlamentin jäsenenä (1979–2006), Euroopan komissiossa kuluttaja- ja kalastuskommissaarina (1995–1999), Italian Eurooppa-asiain ja kansainvälisen kaupan ministerinä (2006–2008) sekä Italian ulkoministerinä (2013–2014). Bonino on saanut lukuisia kunnianosoituksia, joista merkittävimpiä ovat esim. Italian tasavallan ansioristi (suurristin ritari, 2015) ja Ranskan Kunnialegioona (komentaja, 2009).


title: Sima Samar

text: Sima Samar (s. 1957) on afganistanilainen poliitikko, lääkäri ja ihmisoikeusaktivisti. Hän on AIHRC-ihmisoikeuskomission puheenjohtaja ja YK:n erityisraportoija Sudanin ihmisoikeusasioissa. Vuonna 2001 hänestä tuli maansa varapääministeri ja naisten asioista vastaava ministeri.


title: Sima Samar

text: Samar kuuluu keskiafganistanilaiseen etniseen ryhmään nimeltä hazara. Hän opiskeli lääketiedettä ja työskenteli lääkärinä aluksi Kabulissa, myöhemmin kotikaupungissaan Jaghorissa. Neuvostoliiton valloitettua Afganistanin Samar pakeni Pakistaniin.


title: Sima Samar

text: Norjalaisen Rauhantutkimuslaitos PRIOn johtaja Kristian Berg Harpviken piti Sima Samaria yhtenä vahvimmista ehdokkaista saamaan vuoden 2009 Nobelin rauhanpalkintoa.


title: Henry Darger

text: Henry Darger (12. huhtikuuta? 1892 – 13. huhtikuuta 1973 Chicago) oli yhdysvaltalainen kirjailija ja taiteilija, jonka työt ovat olleet eräs kuuluisin esimerkki art brut -taiteesta. Kirkossa käyntiä lukuun ottamatta hän eli erakkoelämää, ja hänen töihinsä kiinnitettiin huomiota vasta hänen kuolemansa jälkeen. Satojen piirrosten ja vesivärimaalausten lisäksi hänen kuuluisin työnsä on fantasiakirja "The Story of the Vivian Girls, in What is known as the Realms of the Unreal, of the Glandeco-Angelinnian War Storm, Caused by the Child Slave Rebellion", jonka käsikirjoitus on 15 145 sivua pitkä.


title: Musiikkikoulu

text: Useimmat musiikkikoulut tarjoavat musiikinopetusta taiteen perusopetuksen yleisen oppimäärän mukaisesti. Taiteen perusopetus perustuu lakiin (L 633/ 1998 ) ja on tavoitteellista tasolta toiselle etenevää opetusta. Näiden koulujen opetussuunnitelmat perustuvat opetushallituksen vahvistamiin opetussuunnitelmien perusteisiin. Kunta myöntää oppilaitoksille oikeuden antaa taiteen perusopetusta ja vahvistaa niiden opetussuunnitelmat sekä valvoo toiminnan toteuttamista.


title: Musiikkikoulu

text: Musiikkikoulut voivat tarjota sekä klassisen että rytmimusiikki opetusta, joskin musiikkiopistoihin verrattuna rytmimusiikin tarjonta on yleisempää. Musiikkikoulujen opetus on tavoitteellista, mutta monet musiikkikoulut pyrkivät tarjoamaan harrastuksenomaista opetusta, jossa oppilaita ei testata tai karsita tasokokeilla. Musiikkikoulujen pyrkimyksenä on tarjota jokaiselle opetusta oman kiinnostuksen ja motivaation pohjalta. Usein musiikin teorian opetus on integroitu osaksi soitinopetusta, eikä teoriaa välttämättä opeteta erillisenä oppiaineena, jos toki erillisiä teoriatuntejakin on tarjolla. Myös ryhmä- ja bändiopetus on hyvin yleistä. Ryhmäopetuksen tarkoituksena on antaa oppilaille musiikin lisäksi yleisiä sosiaalisia valmiuksia sekä edistää tarkkaavaisuutta ja ryhmätyötaitoja.


title: Musiikkikoulu

text: Musiikkikouluihin ei useimmiten ole pääsykokeita vaan oppilaat saavat opiskelupaikan ilmoittautumisjärjestyksessä oppilaitoksen resurssien mukaan. Opetusta annetaan kaikenikäisille, myös aikuisille.


title: Náfplio

text: Náfplio (, tai "Nauplion") on Kreikan kaupunki ja samanniminen kunta (Δήμος Ναυπλιέων, "Dímos Nafpliéon"), joka sijaitsee Argoliin alueyksikössä Peloponnesoksen alueella. Kunnan pinta-ala on 387,8 neliökilometriä ja väkiluku 33 356. Varsinaisen Náfplion kaupungin väkiluku on 14 203 (vuonna 2011).


title: Náfplio

text: Náfplion kaupunki oli itsenäisen nyky-Kreikan pääkaupunkina vuosina 1830–1834. Nykyisin kaupunki saa elantonsa lähinnä satamastaan ja matkailusta. Kaupungin nähtävyyksiin kuuluvat muun muassa sen vanhakaupunki, Palamídin ja Boúrtzin linnat sekä Náfplion arkeologinen museo.


title: Náfplio

text: Náfplion kaupunki sijaitsee Peloponnesoksen niemimaan itäosassa Argoliinlahden pohjukan koillisrannikolla. Kaupungin etelälaidalla kohoaa kaksi kukkulaa, niemellä sijaitseva Akronafplía (Akronauplia, turkkilaiselta nimeltään Its Kale) sekä sen itäpuolella sijaitseva korkeampi Palamídi. Näistä ensin mainittu toimi kaupungin antiikin aikaisena akropoliina ja viimeksimainittu myöhempänä linnoituskukkulana. Náfplion vanhakaupunki sijaitsee näiden kukkuloiden pohjoispuolella, kun taas kaupungin uudemmat osat ovat levittäytyneet enemmän sisämaahan päin. Náfplion kuntaan kuuluvat pienet saaret Boúrtzi, joka sijaitsee aivan kaupungin edustalla, sekä Daskaleió, Koronísi, Plateiá, Psilí ja Rómvi.


title: Náfplio

text: Antiikin aikana nykyisen kaupungin paikalla sijaitsi Nauplian kaupunki. Sen paikka on ollut asuttu viimeistään neoliittiselta kaudelta lähtien. Kaupungin alueelta on tehty löytöjä myös varhaiselta ja keskiseltä helladiselta kaudelta sekä mykeneläiseltä ja geometriselta kaudelta. Nauplia oli Mykenen satama jo mykeneläiseltä kaudelta lähtien, ja jää historiassa usein sen varjoon. Kreikkalaisessa mytologiassa kaupunki sai nimensä Poseidonin ja Amymonen pojasta Nauplioksesta.


title: Náfplio

text: Antiikin aikana Nauplia oli alun perin osa Kalaureian liittoa. Toisen Messenian sodan aikana kaupunki liittyi Spartan puolelle, ja läheinen Argos valtasi ja tuhosi sen noin 688–685 eaa. Kaupungin myöhemmästä historiasta antiikin ajalla tiedetään vain vähän, ja se jää Argoksen varjoon toimien sen satamana. Kaupunki oli autioitunut 100-luulle jaa. tultaessa. Akropoliilla eli Akronauplian kukkulalla on joitakin jäänteitä 300-luvulla eaa. rakennetuista muureista.


title: Náfplio

text:
Bysanttilaisena aikana kaupunki tunnettiin nimimuodoissa "Nauplion" (), "Anaplion" () ja "Anapli(a)" (). Kaupungista tuli 500-luvulla tärkeä sotilaallinen paikka lahtea hallitsevan linnoituksensa johdosta, ja myös alueen kaupan keskus. Vuonna 1203 kaupungin johtohahmo Leon Sguros (Léon Sgourós) valloitti Argoksen ja Akrokorintin sekä Larissan, mutta ei onnistunut valloittamaan Ateenaa, jota hänen joukkonsa piirittivät vuonna 1204.
Menetettyään Konstantinopolin turkkilaisille frankit valloittivat Náfplion venetsialaisten avulla. He myös lähes tuhosivat kaupungin linnoituksen. Rauhanteossa kaupunkilaiset saivat pitää kaupungin itäosan, Romeikon, ja seurata perinteisiä tapojaan, kun taas frankit saivat haltuunsa suuremman osan kaupunkia, jota kutsuttiin nimellä Akronauplia (Akronapflía). 200 vuotta myöhemmin frankit myivät kaupungin venetsialaisille, jotka hallitsivat kaupunkia vuosina 1389–1540.


title: Náfplio

text: Venetsialaiset jatkoivat yläkaupungin linnoitustyötä ja saivat sen päätökseen 1470. Samana vuonna he rakensivat linnakkeen myös pienelle Boúrtzin saarelle kaupungin sataman keskelle. Satama voitiin sulkea linnoitukseen menevällä kettingillä, mistä kaupunki sai nimen "Porto Cadenza", ”Kettinkien satama”. Noina aikoina ihmisiä muutti kaupungin turviin turkkilaisten pelossa, ja kaupunki laajeni meren ja Akronauplian muurien väliselle alueelle. Uusien alueiden turvaksi rakennettiin lisää muureja. Samaan aikaan kaupunkiin rakennettiin myös muun muassa Pyhän Yrjön ("Ágios Geórgios") kirkko, joka nykyisin toimii kaupungin katedraalina, sekä lukuisia muita venetsialaistyylisiä rakennuksia. Muurit jäivät kuitenkin verraten hyödyttömiksi, koska kaupunki luovutettiin rauhansopimuksessa Suleiman Suurelle vuonna 1540. Turkkilaiset hallitsivat kaupunkia yli 100 vuotta, ja siitä tuli Kreikan mannermaan viennin ja tuonnin keskus.


title: Náfplio

text: Vuonna 1686 turkkilaiset antautuivat kaupungissa Venetsian, Saksan ja Puolan yhdistyneille asevoimille ja kaupungin toinen venetsialaishallinnon aika alkoi. Linnaketta ja kaupunkia korjattiin laajalti ja Palamídin (Palamideen) linnoitus rakennettiin. Náfpliosta tuli alueen pääkaupunki koko Peloponnesoksen päädyttyä venetsialaisten haltuun. Vuonna 1715 kaupunki tuhoutui lähes kokonaan turkkilaisten vallattua sen takaisin. He ryöstivät kaupungin ja surmasivat lähes kaikki sen puolustajat. Useimmat aiemmat asukkaat muuttivat pois. Turkkilaiset rakensivat kaupunkiin moskeijoja, kylpylöitä ja itämaisen tyylisiä taloja, joista osa on säilynyt.


title: Náfplio

text: Kreikan vapaussodan alussa huhtikuussa 1821 kreikkalaiset heimojohtajat ja filhelleenit piirittivät ja lopulta valtasivat kaupungin Theódoros Kolokotróniksen johdolla. Náfpliosta tuli modernin Kreikan itsenäisyyteen johtaneen vapaussodan keskuspaikka, ja se toimi vuodesta 1823 itsenäiseksi julistetun Kreikan epävirallisena pääkaupunkina. Kreikan parlamentin ensimmäisenä kokoontumispaikkana toimi vuosina 1825–1826 Aga paššan moskeija, joka tunnetaan siksi myös nimellä "Vouleftikó". Englanti, Ranska ja Venäjä tunnustivat itsenäisyyden vuonna 1827.


title: Náfplio

text: Tammikuussa 1828 Ioánnis Kapodístrias nimitettiin Kreikan ensimmäiseksi valtionhoitajaksi ja hän saapui Náfplioon johtamaan maata. Kapodístriaksen hallinnon ensimmäisenä virallisena pääkaupunkina mainitaan kuitenkin myös Aígina tammikuusta 1828 lokakuuhun 1829. Kapodístrias murhattiin Náfplion Pyhän Spyridonin ("Ágios Spyrídonas") kirkolla 27. syyskuuta 1831.


title: Náfplio

text: Kreikan ensimmäiseksi kuninkaaksi vuonna 1831 nimitetty Otto saapui Náfplioon suurten juhlallisuuksien saattamana. Pääkaupunki vaihtui Ateenaksi vuonna 1834. Tämän jälkeen Náfplion merkitys väheni. Náfpliolaiset kapinoivat kuningasta vastaan vuonna 1862, ja maan armeija hyökkäsi kaupunkiin. Kapinalliset armahdettiin samana vuonna.


title: Náfplio

text:
Nykyisin Náfplio on suosittu vierailukohde erityisesti vanhankaupunkinsa ansiosta. Siellä on rakennuksia venetsialaiselta ja osmanivallan ajalta sekä uusklassisia rakennuksia 1800-luvulta. Náfplion kunnan suosituin turistikohde on läheinen Tolón kylä.
Nykyinen Náfplion kunta muodostui, kun Náfplio, Asíni, Midéa ja Néa Tíryntha yhdistyivät vuoden 2011 alussa Kallikrates-suunnitelman mukaisesti.


title: Náfplio

text: Vuoden 2011 kuntauudistuksesta lähtien Náfplion kunta muodostuu neljästä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Ranskan energiapolitiikka

text: Ranskan energiapolitiikka kertoo Ranskan energiankäytöstä ja energiapolitiikasta ja eri sidosryhmien näkemyksistä energian käytön kehitykseen ja ohjaamiseen mukaan lukien energiantuotanto, jakelu ja kulutus. Siihen sisältyvät lait, sopimukset, verot ja ohjauskeinot. Ranskan energiapolitiikkaan sisältyy vahva ydinenergian riippuvuus, ydinkoehistoria ja EU-jäsenyys.


title: Ranskan energiapolitiikka

text: Vuonna 2014 sähköstä 2,1 prosenttia tuotettiin kivihiilellä ja 77,6 prosenttia ydinvoimalla. Keväällä 2018 päätettiin sulkea kaikki kivihiilivoimalat vuoteen 2021 mennessä. Aikaisempi aikataulu oli vuoteen 2023 mennessä.


title: Ranskan energiapolitiikka

text: Ranskan tavoitteena on saavuttaa 26 gigawatin tuulivoimakapasiteetti vuonna 2023. Vuoden 2018 alussa kapasiteetti oli 12,9 gigawattia.


title: Ranskan energiapolitiikka

text: Ranska aikoo sulkea 14 ydinreaktoria vuoteen 2035 mennessä.


title: Ranskan energiapolitiikka

text: IEA:n mukaan vuonna 2007 Ranska oli "8. suurin öljyntuojamaa": 81 Mt (4 %), "6. maakaasuntuojamaa" (44 mrd. kuutiota =6 %), "8. kivihiilen tuojamaa" (21 Mt). Ranska on maailman "toiseksi suurin ydinvoiman tuottaja". Ranskan osuus maailman ydinsähköstä oli 16 % vuonna 2007. Ranska tuotti ydinvoimalla 78 % sähköstään. Ranska on 6. suurin sähköntuottaja 564 TWh.


title: Ranskan energiapolitiikka

text: Ranskan sähköstä 80 % tuotetaan ydinvoimalla. Électricité de France on sähkön suurin tuottaja. IEA:n mukaan vuonna 2008 Ranskan sähköntuotanto noin 9 000 kWh/henkilö on Saksaa (8 000 kWh/henkilö) ja Italiaa noin (5 000 kWh/henkilö) korkeampi ja Suomea (15 000 kWh/henkilö) matalampi. Syöttötariffi säädettiin vuonna 2001.


title: Ranskan energiapolitiikka

text: Vuosina 2004-2008 Ranskan ydinsähkö väheni 5 %. Sen korvasi tuotannon lasku ja uusiutuva energia. Sähkön viennin osuus oli vuonna 2004 11 % ja vuonna 2008 8 % tuotannosta. Vuonna 2006 Ranskan sähkönkulutus asukasta kohti oli 46 % Suomeen verrattuna ja 9 % suurempi kuin EU-15 keskiarvo. Vuonna 2006 Ranskan ydinsähkön määrä asukasta kohti oli 157 % Suomeen verrattuna.


title: Ranskan energiapolitiikka

text: Ranska on maailman johtavia ydinvoimamaita. Maan sähköntuotannosta yli 75 prosenttia tuotetaan ydinvoimalla. Kaupallisessa käytössä olevia ydinreaktoreita maassa oli vuonna 2009 yhteensä 59 kappaletta, valtiollisen Électricité de France (EdF) -yhtiön omistamina. Voimaloiden kokonaiskapasiteetti on 63 GWe, ja vuosituotanto 430 miljardia kWh. Ranska myy ulkomaille sähköä vuosittain yli 3 miljardin euron arvosta ja ydinvoimateknologia on merkittävä vientituote.


title: Ranskan energiapolitiikka

text: 55 Pressurised Water -reaktoria (PWR) perustuvat Framatomen lisensoimaan Westinghouse tyyppiin. Vuonna 1980 ranskalaiset julkaisivat ensimmäisen oman PWR:n N4 mallinsa. Vuosina 1992-2007 ei ollut juurikaan uusia ydinreaktoreiden tilauksia.


title: Ranskan energiapolitiikka

text: Ranskalainen Areva (aik. Framatome) ja saksalainen Siemens rakentavat 2000-luvulla uutta reaktorityyppiä: EPR - European Pressurized Water Reactor () Suomen Olkiluotoon ja Ranskan Flamanvilleen. Reaktoria markkinoidaan halpana, turvallisena ja luotettavana. EPR on valmistuessaan teholtaan maailman suurin, se tuottaa 1 600 MW sähköä ja 4 300 MW lämpöä.


title: Ranskan energiapolitiikka

text: Ranskan ydinvoimaloista julkaistaan vuosittain 800 poikkeamaa.


title: Ranskan energiapolitiikka

text: Ympäristöjärjestö Greenpeacen mukaan Ranskan ydinvoimalaohjelma perustuu virheellisiin ennustuksiin sähkönkulutuksen kasvusta ja viennin määrästä. Energian kulutuksen ennustettiin kaksinkertaistuvan 1970-1980. Viennin ennustettiin yksi vienti reaktori per oma reaktori. Todellisuudessa 58 omaa reaktoria kohti on vienti 9 reaktoria neljään maahan: (Belgia, Etelä-Afrikka, Kiina ja Etelä-Korea), sekä European Pressurized Water Reactor (EPR) Suomeen vuonna 2005. Järjestön mukaan kokemukset Framatome ydinvoimalamallista N4 osoittavat, ettei uusien testaamattomien ydinreaktoreiden luotettavuus ei ole varmaa. Lisäksi rakenteilla olevien suomalaisen ja ranskalaisen EPR-voimalan hinta- ja aikataulutiedot eivät ole olleet luotettavia. EPR on Suomessa myöhässä 3 vuotta ja Flamanvillessä vuoden. Greenpeace on kritisoinut myös Arevan lausuntoja jätemäärän pienenemisestä. Nucleonics Week -julkaisu on arvostellut sitä että voimalatyömaan alihankkijat on valittu hinnan perusteella laadusta tinkien.


title: Ranskan energiapolitiikka

text: GDF Suez:lla on johtava markkina-asemaa kaasualalla.


title: Ranskan energiapolitiikka

text: Kapasiteetti vuoden 2008 lopussa oli:


title: Ranskan energiapolitiikka

text: REN21 mukaan Ranska on johtavia maita liikenteen biopolttoaineiden tuotannossa vuonna 2008: bioetanoli 1,2 mrd litraa ja biodiesel 1,6 mrd. litraa. Tavoite on 7 % liikenteen polttoaineista vuoteen 2010 mennessä.


title: Ranskan energiapolitiikka

text: Ranskan aurinkokennotavoite on 4,9 GW vuonna 2020. Ranskassa on syöttötariffi aurinkokennoille.


title: Ranskan energiapolitiikka

text: Ranska on IEA:n mukaan parantanut energiatehokkuutta suhteessa BKT:n 1%/vuosi 1990-2007. Tavoite on 2 % per vuosi v. 2015.


title: Ranskan energiapolitiikka

text: Ranskan hallituksen tavoite rakennusten ja liikenteen energiatehokkuuden parannus. Rakennusmääräykset sisältävät valaistusenergiarajat ja pakollisen energialuokan. Tavoite on, että "ainakin 1/3-osa uusista rakennuksista on matalaenergiataloja tai energiaa tuottavia taloja vuonna 2013". Energiaa tuottavista taloista on myös demoprojekteja. Rakennussuunnitelman (The Plan Bâtiment) perusta on "yksityistalouksien nollakorkolainat" (Eco-Prêt à Taux Zéro, Zero-interest loan), joiden määrä kaksinkertaistettiin Ranskan talouden kannustussuunnitelmassa. Lisäksi vuoden 2009 rahoituslain mukaan asuntolaina on 0 %, jos talo on energiatehokas. Verovähennykset edistävät rakennusten lämpötehokkuutta ja kannustavat määräysvaatimusten ylittämiseen. Liikenteessä EU:n direktiivi on säädetty. Autonvalmistajille on varattu 400 milj. € tuki energiaa tuottavien autojen kehitykseen (tuottaa enemmän kuin kuluttaa). The Eco-Design Directive parantaa kaikkien tuotteiden energiatehokkuutta.


title: Ranskan energiapolitiikka

text: Ranska on ratifioinut Kioton sopimuksen.


title: Sanna Ojanen

text: Sanna Ojanen (o.s. Kahiluoto, s. 7. heinäkuuta 1969 Tampere) on entinen suomalainen golfaaja. Hän voitti vuosina 1987–1989 kolme SM-mitalia naisten lyöntipelissä. Hän on myös kunnallispoliitikko. Hänet valittiin kunnallisvaaleissa 2008 Tampereen kaupunginvaltuustoon Kansallisen Kokoomuksen listalta. Hän pyrki myös eduskuntaan vuoden 2011 vaaleissa, muttei tullut valituksi.


title: Sanna Ojanen

text:
Koulutukseltaan Ojanen on HSO-sihteeri. Hän työskenteli vuodesta 1998 alkaen Nokia Oyj:n johdon assistenttina, kunnes irtisanoutui helmikuussa 2011.
Ojanen on naimisissa jääkiekkoilija Janne Ojasen kanssa. Parilla on kolme yhteistä lasta, Katarina, Oskari ja Mikael.


title: Ghazi bin Muhammad

text: Ghazi bin Muhammad (s. 1966) on jordanialainen prinssi ja professori. Jordanian kuningas Talal oli hänen isoisänsä.


title: Ghazi bin Muhammad

text: Ghazi on Jordanian yliopistossa islamilaisen filosofian professori. Hän on ollut keskeinen henkilö uskontokuntien välisissä rauhanpyrkimyksissä. Norjalaisen Rauhantutkimuslaitos PRIOn johtaja Kristian Berg Harpviken piti häntä yhtenä vahvimmista ehdokkaista saamaan vuoden 2009 Nobelin rauhanpalkintoa.


title: Vammalan Palloseura

text: Vammalan Palloseura (lyh. VaPS) on urheiluseura Sastamalasta. Seura jaettiin vuoden 1997 alussa kolmeen itsenäiseen osaan.


title: Vammalan Palloseura

text: VaPS:n nykyiset jäsenseurat ovat jalkapalloon keskittynyt FC Vapsi, VaPS Jääliikunta (ringette ja taitoluistelu) sekä VaPS Hockey (VaPS edustusjääkiekko ry). Seuralla ei ole enää varsinaisesti omaa urheilutoimintaa, vaan se pyrkii pelkästään tukemaan jäsenseurojansa.


title: Cluster Munition Coalition

text: Cluster Munition Coalition eli CMC on kansainvälinen järjestöjen yhteenliittymä, joka vastustaa rypälepommeja ja niiden käyttöä, valmistusta, varastointia ja liikuttelua, ja pyrkii edistämään Rypälepommikieltoa. Järjestö perustettiin Haagissa marraskuussa 2003.Liiton jäseninä on selkä kansainvälisiä järjestöjä kuten Amnesty, että kansallisia toimijoita. yhteensä jäseniä on yli 200.


title: Peter Lodenius

text: Peter Lodenius (13. lokakuuta 1942 Helsinki – 25. marraskuuta 2018 Helsinki) oli suomalainen toimittaja ja kirjailija. Hän työskenteli kulttuurilehti "Ny Tidin" toimituksessa vuosina 1973–2007 ja oli myös lehden päätoimittaja 1985–2000.


title: Peter Lodenius

text: Valtiotieteitä opiskellut Lodenius aloitti työuransa Suomen Tietotoimiston ulkomaantoimittajana vuonna 1968, ja siirtyi SKDL:n julkaiseman ruotsinkielisen "Folktidningen Ny Tidin" toimitukseen 1973. Neljä vuotta myöhemmin Lodenius ja Johan von Bonsdorff muuttivat lehden linjan perinteisestä puoluelehdestä yhteiskuntakriittiseksi kulttuurilehdeksi, jossa merkittävä osuss oli myös ulkomaisten tapahtumien seurannalla. Vuosina 1985–2000 Lodenius työskenteli lehden päätoimittajana jatkaen vielä lehden erikoistoimittajana vuoteen 2007 saakka. Eläköitymisensä jälkeen hän toimi vielä "Kansan Uutisten" ja "Suomen Kuvalehden" kolumnistina.


title: Peter Lodenius

text: Vuonna 1992 Lodenius sai Tiedonjulkistamisen valtionpalkinnon yhdessä "Ny Tidin" toimittajien Tapani Ritamäen ja Trygve Söderlingin kanssa. Suomenruotsalainen toimittajapalkinto "Topeliuspriset" hänelle myönnettiin 1995 ja Yleinen lehtimiesliiton journalistipalkinto elämäntyöstä vuonna 2006.


title: Peter Lodenius

text: Peter Lodeniuksen isä oli päätoimittaja Erik Lodenius ja isoisä päätoimittaja Elias Lodenius.


title: Ahdas esinahka

text: Ahdas esinahka eli fimoosi on tila, jossa esinahka on niin kireä, ettei sitä saa vedettyä kunnolla pois terskan päältä. Vastasyntyneillä on tavallista, että esinahan aukko on pieni ja esinahka on kiinnittyneenä paikoilleen. Suurimmalla osalla kuitenkin esinahka väljenee muutamana ensimmäisenä elinvuotena.


title: Ahdas esinahka

text: Termi fimoosi tulee kreikankielisestä sanasta "phimos". Tosin oletetaan, että sanan merkitys on ajan myötä muuttunut. Kreikkalaiset eivät tuolloin edes olleet kiinnostuneet esinahan lääketieteellisestä merkityksestä.


title: Ahdas esinahka

text: Ahdas esinahka voi aiheuttaa kipua virtsaamisen, erektion ja yhdynnän yhteydessä. Lisäksi ahdas esinahka voi vaikeuttaa terskan käsittelyä sen verran, että genitaalihygienian ylläpito hankaloituu, jolloin tulehdusriski kasvaa.


title: Ahdas esinahka

text: Ahdas esinahka, joka on jäänyt terskan taakse ja ei tule hyvin terskan päälle, voi aiheuttaa parafimoosin, ”espanjalaisen kauluksen”. Tällöin siittimen pään verenkierto voi häiriytyä ja syntyä iskemia, joka hoitamattomana voi johtaa kuolioon.


title: Ahdas esinahka

text: Ahtaalle esinahalle voi itse antaa kotihoitoa, kun kyseessä ei ole lapsi. Tämä tapahtuu kevyesti sormilla hieromalla ja venyttelemällä nahkaa taakse kohti peniksen tyveä. Lapsille venyttämismenetelmää ei kuitenkaan ole suositeltava käyttää.


title: Ahdas esinahka

text: Kotihoito ei kuitenkaan välttämättä tehoa. Leikkausmenetelmiä ahtauden korjaamiseksi on muutamia, kuten preputioplastia, joka paranee nopeasti eikä merkittävästi vaikuta peniksen ulkonäköön. Radikaalimpana vaihtoehtona on myös kirurginen menetelmä, ympärileikkaus.


title: Ahdas esinahka

text: Ympärileikkauksista ahtaan esinahkan hoitona on kuitenkin luovuttu monissa maissa paitsi Suomessa jo 1990-luvulla julkaistujen tutkimusten perusteella, jotka todistivat muita menetelmiä tehokkaina ja halvempina ja koska ympärileikkaus poistaa peniksen viisi herkintä osaa.


title: Ahdas esinahka

text: Nykyään muissa maissa tavallisin hoito on steroidivoiteella kuten beetametasonilla, joka tehoaa yleensä 4 - 6 viikossa.


title: Ahdas esinahka

text: Muita tehokkaita hoitomenetelmiä esinahkan venyttämiseen ovat mm. pienten ilmapallojen tai muiden työkalujen käyttö tai esim. lääkäri Michel Beaugén neuvoja oikeasta itsetyydytystekniikasta.


title: Allvar Gullstrand

text: Allvar Gullstrand (1862 – 1930) oli ruotsalainen silmiin erikoistunut lääketieteilijä. Gullstrand työskenteli Uppsalan yliopistossa sekä silmälääketieteen että optiikan professorina, ja sovelsi matematiikan ja fysiikan tietoja silmän optiikan, varsinkin taittovirheiden tutkimukseen. Hän sai lääketieteen Nobelin palkinnon vuonna 1911.


title: Allvar Gullstrand

text: Kymmenen vuotta myöhemmin, itse Nobel-komitean jäsenenä, Gullstrand vastusti vuoden 1921 fysiikan Nobelin antamista Albert Einsteinille niin kovasti, että sinä vuonna fysiikan Nobelia ei jaettu lainkaan. Seuraavana vuonna palkintoja oli kaksi, ja Einsteinkin sai vihdoin omansa.


title: Elsevier

text: Elsevier on maailman suurin tieteellisten julkaisujen kustantamo. Sen pääkonttori sijaitsee Amsterdamissa, mutta sillä on työntekijöitä 24 maassa. Elsevier on nykyään osa Reed Elsevier -konsernia, sillä se fuusioitui vuonna 1993 brittiläisen Reed International PLC -kustantamon kanssa. Elsevier julkaisee noin 2 000 tieteellistä julkaisusarjaa ja 19 000 kirjaa vuosittain.


title: Elsevier

text: Elsevieriä on kritisoitu muun muassa sen julkaisusarjojen kalliista hinnoista. Keväällä 2009 kustantamon Australian toimiston havaittiin julkaisseen vuosina 2000–2005 yhteensä kuutta lääkeyhtiöiden sponsoroimaa lääketieteellistä julkaisusarjaa ilman, että sponsoreita mainittiin itse julkaisusarjoissa. Lääkeyhtiö Merckin sponsoroimissa lehdissä muun muassa esitettiin tulokset suosiollisina Merckin omia tuotteita kohtaan.


title: Kalifornian yliopisto (Berkeley)

text: Kalifornian yliopisto, Berkeley (University of California, Berkeley; myös Berkeley ja UC Berkeley) on julkisen Kalifornian yliopisto -järjestelmän vanhin kampusyliopisto. Se sijaitsee San Franciscon lahden itärannalla Berkeleyssä, pohjoisessa Kaliforniassa. Yliopiston rehtorina toimii fysiikan professori Robert J. Birgeneau.


title: Kalifornian yliopisto (Berkeley)

text: Kalifornian yliopisto perustettiin 1868 fuusioimalla yksityinen College of California ja julkinen Agricultural, Mining, and Mechanical Arts College. Tuolloin yliopisto koostui vain noin 40 opiskelijasta ja 10 opetushenkilökunnan jäsenestä. Alun perin Oaklandissa sijainnut kampus ja sen noin 200 opiskelijaa siirrettiin vuonna 1873 alueelle, johon kehittyi sittemmin Berkeleyn kaupunki.


title: Kay Kendall

text: Kay Kendall (21. toukokuuta 1926 Withernsea – 6. syyskuuta 1959 Lontoo) oli brittiläinen näyttelijä. Hänellä oli rooli esimerkiksi Henry Corneliuksen komediaelokuvassa "Vauhtihirmut valloillaan" ("Genevieve", 1953). Kendallin ja Taina Elgin esiintyminen elokuvamusikaalissa "Tytöt" ("Les Girls", 1957) toi molemmille Golden Globe -palkinnon.


title: Kay Kendall

text: Kendall, alkuperäiseltä nimeltään Justine Kay McCarthy, meni vuonna 1957 naimisiin Rex Harrisonin kanssa. Hän kuoli leukemiaan syyskuussa 1959 ollessaan vain 33-vuotias.


title: Brian Johnston

text: Brian Johnston voi tarkoittaa seuraavia henkilöitä::


title: Brian Johnston (urheiluselostaja)

text: Brian Alexander Johnston (24. kesäkuuta 1912 Little Berkhamsted, Hertfordshire – 5. tammikuuta 1994 Lontoo) oli brittiläinen krikettiselostaja.


title: Brian Johnston (urheiluselostaja)

text: Johnston palveli toisessa maailmansodassa, ja otti osaa Normandian maihinnousuun. Hänet palkittiin Military Crossilla ja sodan jälkeen hänet kotiutettiin majurin arvoisena. Johnston tuli BBC:n palvelukseen tammikuussa 1946 ja seuraavana kesänä hän selosti ensimmäisen krikettiottelunsa. Hän jäi eläkkeelle 1972, mutta jatkoi selostuksia freelancerina. Selostusten ohella Johnston toimi muun muassa "Down Your Way" -radio-ohjelman isäntänä 1971–1987. Hän kirjoitti myös 17 kirjaa, joista useimmat käsittelivät krikettiä.


title: Freddie Roach

text: Freddie Roach (s. 5. maaliskuuta 1960 Dedham, Yhdysvallat) on yhdysvaltalainen nyrkkeilyvalmentaja ja entinen nyrkkeilijä. Hänet tunnetaan parhaiten Manny Pacquiaon valmentajana. Roach kärsii Parkinsonin-taudista. Hän omistaa Wild Card Boxing nyrkkeilysalin Los Angelesissa.


title: Freddie Roach

text: Lista ottelijoista joita Freddie Roach on valmentanut jossain vaiheessa heidän uraansa.


title: Geras

text: Geras () oli antiikin kreikkalaisessa mytologiassa vanhuuden henkilöitymä. Hesiodoksen mukaan hän oli Nyksin poika, ja Hyginuksen mukaan Erebos oli hänen isänsä. Geraan vastakohta oli Hebe, nuoruuden henkilöitymä. Hänen roomalainen vastineensa oli "Senectus".


title: Geras

text: Geras esitetään antiikin taiteessa vanhana ja kuihtuneena ukkona. Maalauksissa hänet kuvataan useimmiten kamppailemassa Herakleen kanssa.


title: Yritystele

text: Yritystele Oy on osa Bisnode-konsernia, jonka tarkoituksena on kerätä, jalostaa ja myydä yritystietoa. Se toimii 17 eri maassa ja sillä on noin 3 100 työntekijää, joista 1 060 Pohjoismaissa. Yritystelen B-to-B-online-palvelu kokoaa yhteen digitaaliset liiketoimintatiedot. Yritystele.fi yrityshakupalvelu on ollut toiminnassa vuodesta 1997 lähtien.


title: Land of the Free

text: Land of the Free voi tarkoittaa seuraavia asioita:


title: Syytetty

text: Syytetty on henkilö, joka rikosasiassa käydyssä oikeudenkäynnissä vastaa tekonsa tai laiminlyöntinsä johdosta nostettuun syytteeseen, jonka esittää joko virallinen syyttäjä tai asianomistaja. Ennen syytteen nostamista syytettyä nimitetään epäillyksi. Suomessa syytettynä voi olla vain henkilö, jonka epäillään tehneen rikoksen täytettyään 15 vuotta (rikoslaki 3:4).Toisin sanoen alle 15-vuotiasta henkilöä ei voida asettaa vastaajaksi rikosasiassa, sillä hän ei ole saavuttanut rikosoikeudellista vastuuikärajaa. Hänet voidaan kuitenkin velvoittaa korvaamaan aiheuttamansa vahinko kokonaan tai osittain.


title: Syytetty

text: Syyttäjän ja asianomistajan vastapuolesta käytetään myös nimitystä vastaaja kuten riita-asiassakin. Käsite vastaaja on alaltaan laajempi kuin käsite syytetty. Vastaajasta puhutaan silloin, kun kyse on muusta vaatimuksesta kuin rangaistusvaatimuksesta tai kun vaaditaan rangaistukseen tuomittavaksi oikeushenkilö. Oikeushenkilö voidaan tuomita yhteisösakkoon niistä rikoksista, joista tällainen seuraamus on erikseen säädetty mahdolliseksi (rikoslaki 9:1). Oikeushenkilöitä ovat yhteisöjen ja säätiöiden ohella epävarsinaiset oikeushenkilöt kuten konkurssipesät ja kuolinpesät. Pääsääntö on, että syytetyn on saavuttava oikeuden pääkäsittelyyn henkilökohtaisesti. Tuomioistuin voi kuitenkin harkita, että syytetyn ei tarvitse saapua oikeuden istuntoon. Tuomioistuin ilmoittaa asiasta kutsussa, jossa on myös maininta siitä, että läsnä olevaksi velvoitetun poissaolo ilman laillista syytä johtaa asetetun uhkasakon tuomitsemiseen.


title: Syytetty

text: Kansainvälisissä ihmisoikeussopimuksissa on keskeisenä periaatteena epäillyn ja syytetyn syyttömyysolettama, jonka mukaan heitä on pidettävä syyttöminä, kunnes syyllisyys on todettu tuomioistuimen ratkaisussa. Periaatteessa syyttäjä ja syytetty ovat tasavertaisia asianosaisia, vaikka käytännössä syyttäjän asemaa vahvistaa hänen käytössään oleva esitutkintakoneisto ja epäiltyyn kohdistuvat pakkokeinot. Syyttäjän ja syytetyn asemaa tasapainottaa puolustuksen suosimisen periaate, jonka mukaan esimerkiksi epäselvässä tilanteessa asia on ratkaistava syytetyn kannalta edullisemmin.


title: James Stewart Jr.

text: James Stewart Jr eli James "Bubba" Stewart (s. 21 joulukuuta 1985) on yhdysvaltalainen motocross- ja supercross kuljettaja, joka kilpailee Supercross-sarjassa Suzukin pyörällä.


title: Fonaatio

text: Fonaatio on toiminta mikä syntyy kuin kurkunpää-ääni ilmavirtauksen vaihtelu kurkunpään läpi. Yksittäisen äänteen ominaisuutena kutsutaan soinniksi.


title: Ruamjai

text: Ruamjai (thai. "yhteinen sydän") on noin neljänkymmenen nuoren laulajan sekakuoro Jyväskylästä. Laulajat ovat tällä hetkellä iältään täysi-ikäisen ja reilun kolmekymppisen väliltä. Ruamjain johtajana on toiminut syksystä 2015 lähtien Kirsi Kaunismäki-Suhonen. Yleisön keskuudessa kuoro tunnetaan erityisesti elävästä esiintymisestä ja tulkinnallisesta taituruudesta, tästä kertovat niin menestys kuorokilpailuissa kuin ihan tavallisen kuulijayleisönkin palaute. Viimeisimpänä tunnustuksena kuoro vastaanotti Suomen Kulttuurirahaston Keski-Suomen rahaston 60-vuotisjuhlavuoden Kulttuuripalkinnon, 15 000 e, "suurella yhteisellä sydämellä lauletuista lauluista ja taitavista tulkinnoista".


title: Ruamjai

text: Kuoro perustettiin vuonna 2000 lapsikuoro Vox Aureasta uloskasvaneiden nuorten laulajien tahdosta jatkaa vokaalimusiikin tekemistä. Kuoroa lähti johtamaan Vox Aurean silloinen äänenmuodostaja ja varajohtaja Sanna Salminen (o.s. Kivinen). Ensimmäiset kymmenen vuotta Ruamjai oli kansainvälisen luokituksen mukainen nuorisosekakuoro (16-25v) ja otti siten paikkansa kotimaisessa kuorokentässä. Alkuaikoina Ruamjai keskittyi monipuolisesti kansanlauluperinteisiin. Ohjelmisto koostui muun muassa bulgarialaisista, eteläafrikkalaisista ja thaimaalaisista lauluista, jotka veivät kuoron esiintyjäksi Kaustisen kansanmusiikkifestivaaleille ja lukuisten työpajojen vetäjäksi ympäri Suomea. Kuoron toiseksi vahvuusalueeksi muodostui keskiaikaisen musiikin tulkitseminen vanhan musiikin yhtyeiden kanssa. Repertuaariin sisällytettiin yhä enenevässä määrin taidemusiikkia, ja Ruamjai niitti palkintoja jo ensimmäisellä ulkomaan kilpailumatkallaan vuonna 2004.


title: Ruamjai

text: Iina Karjalaisen kuoronjohtajakaudella (2009-2015) Ruamjai kasvoi nuorten aikuisten kuoroksi, joka tulkitsee monipuolista kuoromusiikkia. Suomen paras kuoro -TV-ohjelmassa saavutetun toisen sijan jälkeen Ruamjain suosio kasvoi sekä hakijoiden että esiintymisten määrässä entisestään. Kuoron riveissä laulaneiden säveltäjien Olli Moilasen ja Santeri Kaipiaisen kappaleiden tulkinnat muodostuivat merkitykselliseksi osaksi sitä, mitä Ruamjain musiikki oli Karjalaisen johtajakaudella.


title: Ruamjai

text: Johtajansa Kirsi Kaunismäki-Suhosen myötä poikkitaiteellisten yhteistyöprojektien määrä on lisääntynyt ja myös yhteiskonsertteja muiden lähialueiden kuorojen kanssa järjestetään aktiivisesti. Kaunismäki-Suhosen ennakkoluuloton asenne niin ohjelmistojen kuin projektienkin osalta on yksi tärkeimmistä syistä Ruamjain, suomalaisuuden ja keskisuomalaisuuden tämänhetkiseen menestykseen kuorokentällä, mutta myös sen ulkopuolella, kun Ruamjai on näyttänyt myös vähemmän harrastuneelle yleisölle, mitä kaikkea kuoromusiikki voikaan olla, ja kuinka se voi yllättäen koskettaa, jännittää ja naurattaa. Lokakuussa 2017 ryhmä keräsi Italian Riva del Gardassa järjestetyn "In... Canto sul Garda" -kuorokilpailun kirkkaimpia sijoja niin kansanmusiikki-, kirkkomusiikki- kuin sekakuorosarjassakin. Kansanmusiikkisarjan, ja samalla koko kilpailun korkein sarjapistemäärä johti paikkaan koko festivaalin päättävässä Grand Prix -sarjassa - tuoden Ruamjaille vielä kilpailun kaikkein komeimman pystin. Lisäksi tuomaristo myönsi kuorolle erityispalkinnon "moniulotteisesta laulutavasta, ohjelmiston monipuolisuudesta sekä yhteisestä sykkeestä". Yhteisyydessä on parhaimmillaan myös kuoromusiikin sydän ja yhdessä tekemällä musiikista kasvaa enemmän kuin osiensa summa: Ruamjai sykkii ja soi isommin kuin yhteenlasketut laulajansa.


title: Ruamjai

text: Kuoron ensimmäinen levytys "Häät" (2003) tehtiin yhdessä rumpuryhmä Wolandoon kanssa: levy yhdisti inkerinsuomalaisen ja eteläafrikkalaisen häälauluperinteen länsiafrikkalaiseen djembe-musiikkiin. Kuoron ensimmäinen oma levy "Shared heart - Yhteinen sydän" (2007) on monipuolinen kokoelma kotimaista haikeutta, keskiaikaisia lauluja ja maailmanmusiikkia muun muassa Thaimaasta, Bulgariasta ja Etelä-Afrikasta. Sävellyksistä ja sovituksista moni on Sanna Salmisen käsialaa.


title: Ruamjai

text: Viimeisin kokopitkä albumi "Talven taika" (2014) koostuu pääasiassa modernista suomalaisesta kansanmusiikista. Pohjoisen talvea tunnelmoivalla levyllä kuullaan myös levytysmaisemien inspiroima äänimaisema Kuuhankavesi, joka on tuotettu kokonaan ihmisäänellä improvisoimalla. Kuoron uusin levytys "Kulo" (2018) on kuuden kappaleen mittainen EP. Sille on koottu Italian kisamatkan helmiä suomalaisesta nykykansanmusiikista swahilinkieliseen Isä meidän -rukoukseen, afrikaansia ja latinaa yhdistävään (Titanicin kannellakin kuultuun) virteen ja takaisin jazzmuusikko Eero Koivistoisen Suomi-tunnelmointiin. Levyä painettiin fyysisesti ainoastaan ennakkotilausten mukainen pieni erä, mutta EP:tä pääsee kuitenkin kuulemaan yhtä kappaletta lyhyempänä musiikkipalvelu Spotifyssa.Ruamjain kotisivut


title: Ruamjai

text: Ruamjai Facebook-yhteisöpalvelussa


title: Ruamjai

text: Ruamjai Spotify-musiikkipalvelussa


title: Ruamjai

text: Ruamjai Instagram-kuvapalvelussa


title: Enni Id

text: Enni Id (30. tammikuuta 1904 Padasjoki – 4. huhtikuuta 1992 Padasjoki) oli suomalainen Padasjoen Kellosalmella asunut naivistinen itseoppinut taidemaalari.


title: Enni Id

text: Id aloitti maalaamisen vasta vanhemmalla iällä muurarina toimineen Eetu-miehensä kuoltua vuonna 1966. Id maalasi öljyväreillä kovalevypohjalle. Maalauksissaan Id kuvasi perinteistä maaseudun elämää, kissa-aiheita ja kukka-asetelmia. Hän maalasi myös Padasjoen Seitniemellä sijainneen kotimökkinsä huoneiden sisäseinät ja huonekalut kuvilla, joissa kissat kurkistelevat kukkakuvioiden ja lehväornamenttien keskeltä.


title: Enni Id

text: Idin töitä oli esillä ensimmäisen kerran 1973 Helsingin Taidehallissa pidetyssä naivistisen taiteen näyttelyssä. 2000-luvulla hänen teoksiaan on esitelty useissa ITE-taiteen näyttelyissä.


title: Enni Id

text: Idin mökki on nykyisin Kellosalmi-Seitniemen kyläyhdistyksen omistuksessa. Kyläyhdistys pitää mökkiä avoinna yleisölle kesäaikaan ja tilauksesta. Tekijänoikeudet Idin taiteeseen omistaa Padasjoen Lions-club. Hänen maalauksiaan on muun muassa Oulun taidemuseon kokoelmassa.


title: Enni Id

text: Kellosalmi valittiin Päijät-Hämeen vuoden kyläksi 2016 Enni Idin asuintalon suojelemisesta ja muuttamisesta museokahvilaksi.


title: Kaarlo Haltia

text: Kaarlo Fredrik Haltia (28. syyskuuta 1863 Janakkala – 18. lokakuuta 1938) oli suomalainen kuvanveistäjä. Hän opiskeli Pariisissa Académie Julianissa vuosina 1887–89 ja 1891–92. Hän sai Suomen Taideyhdistyksen dukaattikilpailussa kolmannen palkinnon vuonna 1890. Haltian töitä ovat muun muassa kansallisromanttista Kalevala-aiheista taidetta edustavat veistokset "Aino" (1898) ja "Väinämöinen ja Joukahainen" (1899).


title: Kaarlo Haltia

text: Haltian mukaan on nimetty Helsingin Oulunkylässä sijaitseva pieni Kaarlo Haltian puisto, joka sijaitsee lähellä hänen vanhaa ateljeetaan Jokiniementien varressa. Haltia muutti Turengista Oulunkylään vuonna 1910. Hän toimi Oulunkylän kunnanvaltuutettuna vuosina 1922–1925.


title: Suhdannetalletus

text: Suhdannetalletus on Suomessa talouspoliittisen valtuuslain nojalla yrityksiltä talouden noususuhdanteessa kerättävä rahamäärä, jolla koetetaan estää talouselämän ylikuumenemista ja hintojen nousua. Suhdannetalletus tehdään valtioneuvoston päätöksen perusteella ja se maksetaan takaisin yrityksille myöhemmin, kun valtioneuvosto niin päättää. Suhdannetalletuslain (53/1977) nojalla on pyritty tasaamaan suhdannevaihteluita. Ensimmäisen kerran suhdannetalletuksia kerättiin vuosina 1980–1981 ja palautettiin 1982 sekä toisen ja viimeisen kerran 1988–1989, jolloin kerätyt varat maksettiin takaisin 1991.


title: Suhdannetalletus

text: Suhdannetalletuslain nimikkeenä oli 1977–1983 laki liiketoiminnan perusteella suoritettavista suhdannetalletuksista. Laki on edelleen voimassa, vaikka sitä ei olekaan käytetty. Sitä on muutettu useaan kertaan, viimeksi lailla 257/2008. Lain mukaan suhdannetalletuksen on velvollinen tekemään jokainen veroamaksava liiketoiminnan harjoittaja. Talletuksia ei kuitenkaan kerätä vähän veroa maksavilta yrityksiltä. Talletettava rahamäärä kannetaan neljänä eränä valtioneuvoston määräävänä kantojaksona, jonka pituus on 12–18 kuukautta. Suhdannetalletuksen kantaa ja palauttaa lääninverovirasto. Kerätyt varat talletetaan Suomen Pankkiin ja valtio maksaa niille korkoa, joka on 2,5 prosenttiyksikköä pienempi kuin peruskorko.


title: Jokiperä

text: Jokiperä on Laihialla sijaitseva kylä. Kylä on varsin pieni ja siellä on vain muutama talo eikä asukkaita ole paljonkaan. Jokiperästä on vain muutama kilometri kunnanrajalle, jonka toisella puolella on Ilmajoen Huissinkylä. Laihian keskustaan on Jokiperästä matkaa 25 kilometriä ja Vaasaan noin 50 kilometriä .


title: Boakai Lalugba

text: Boakai Lalugba (s. 9. syyskuuta 1981 East Orange) on yhdysvaltalainen koripalloilija, joka edusti kaudella 2011–2012 Baskeliganissa pelaavaa Jämtland Basketia.


title: Boakai Lalugba

text: Lalugba on pelannut urallaan ammattilaisena Ruotsissa, Suomessa sekä Ranskassa. Suomessa hän on pelannut kolme kautta Korisliigaa edustaen Aura Basketia, UU-Korihaita sekä Salon Vilpasta. Kaudella 2005–2006 Lalugba valittiin Korisliigan vuoden ulkomaalaisvahvistukseksi.


title: Ainikki

text: Ainikki on suomalainen naisen etunimi, Aini-nimen muunnelma. Ainikki viettää nimipäiväänsä yhdessä Ainon ja Ainin kanssa 10. toukokuuta. Ainikki otettiin nimipäiväkalenteriin 1950, mutta H. A. Reinholm ehdotti nimeä Uudessa Suomettaressa jo 1879.


title: Ainikki

text: Väestörekisterikeskuksen mukaan on Suomessa ollut kirjoilla vuoden 2009 loppuun mennessä 623 Ainikki-nimistä henkilöä


title: Tapio Sten

text: Tapio Juhani Sten (s. 20. joulukuuta 1949 Turku) on suomalainen koripalloilija. Hän pelasi pääsarjatasolla kaiken kaikkiaan 16 kautta.


title: Tapio Sten

text: Stenin kasvattajaseura oli Turun Toverit. Hän edusti pääsarjassa Turun NMKY:tä, jonka joukkueessa hän voitti Suomen mestaruuksia, sekä Uudenkaupungin Urheilijoita, jonka hän nosti myös ensimmäisellä seurassa viettämällä kaudellaan pääsarjaan. Hän on myös edelleen viimeisin suomalaissyntyinen pelaaja, joka on voittanut SM-sarjan korikuninkuudeen. Tämä tapahtui kaudella 1979–1980, jolloin Sten teki 34,9 pistettä ottelua kohden.


title: Tapio Sten

text: Sten edusti myös Suomen koripallomaajoukkuetta vuoden 1977 EM-kilpailuissa viiden pisteen keskiarvolla. Kaiken kaikkiaan Sten edusti Suomea 134 ottelussa, joissa hän teki 1 032 pistettä.


title: Tapio Sten

text: Sten nimettiin vuonna 2010 Suomen koripallon Hall of Fameen (tuolloin Koripalloliiton legendat).Stenin lapsista Juha, Minna ja Tiina ovat kaikki ammattikoripalloilijoita.


title: Tommy Albelin

text: Tommy Albelin (s. 21. toukokuuta 1964 Tukholma, Ruotsi) on uransa lopettanut ruotsalainen jääkiekkoilija, pelipaikaltaan puolustaja. Hän voitti urallaan kahdesti Stanley Cupin, kerran Ruotsin-mestaruuden ja maailmanmestaruuden.


title: Tommy Albelin

text: Quebec Nordiques varasi Albelinin kahdeksannella kierroksella varausvuorolla 152. Albelin pelasi kotimaansa pääsarjan Djurgårdens IF:ssä kaudet 1982–1987 ennen siirtymistään Pohjois-Amerikkaan hänet varanneeseen Quebec Nordiquesiin. Ruotsissa hän voitti Elitserienin mestaruuden keväällä 1983 ja oli hopealla keväällä 1985.


title: Tommy Albelin

text: Ensimmäisellä NHL-kaudellaan 1987–1988 Albelin pelasi NHL:n runkosarjassa 60 ottelua tehopisteillä 3+23=26. Quebec ei kuitenkaan selviytynyt pudotuspeleihin tuolla kaudella. Albelin siirtyi New Jersey Devilsiin kesken kauden 1988–1989.


title: Tommy Albelin

text: Albelin pelasi ensimmäiset pudotuspelinsä NHL:ssä kaudella 1990–1991, mutta New Jersey hävisi tulevalle mestarille Pittsburgh Penguinsille ensimmäisellä kierroksella otteluvoitoin 4-3. Albelin pelasi New Jerseyssä 1988–1996 ja oli mukana voittamassa Stanley Cupia vuonna 1995.


title: Tommy Albelin

text: Albelin siirtyi kaudeksi 1995–1996 Calgary Flamesiin, jossa pelasi kaudet 1995–2001 ennen paluutaan New Jerseyyn kaudeksi 2001–2002. Albelin pelasi New Jerseyssä kaudet 2001–2007 ja voitti tänä aikana uransa toisen Stanley Cupin vuonna 2003. Hän lopetti uransa kauteen 2006–2007.


title: Tommy Albelin

text: Albelin edusti Ruotsin maajoukkuetta viisi kertaa maailmanmestaruuskilpailuissa, kahdesti Kanada-cupissa, kerran maailmancupissa sekä vuoden 1998 olympialaisissa. Maajoukkueessa Albelin voitti MM-kultaa vuonna 1987 sekä hopeaa vuosina 1986 ja 1997.


title: Tommy Albelin

text: Nykyään Albelin toimii New Jersey Devilsin apuvalmentajana.


title: Zlatan Présic

text: Zlatan Présic (s. 13. helmikuuta 1964) on bosnialainen koripallovalmentaja.


title: Zlatan Présic

text: Présic toimi Korihaiden päävalmentajana kaudella 2006–2007, mutta sai potkut jo lokakuussa 2006.


title: Jelizar Maltsev

text: Jelizar Jurjevitš Maltsev (, oikea sukunimi Pupko, Пупко́; 4. tammikuuta 1917 nykyisen Burjatian tasavallan Bitšuran piirin Honholoin kylä – 13. huhtikuuta 2004 Moskova) oli venäläinen neuvostokirjailija.


title: Jelizar Maltsev

text: Jelizar Maltsev syntyi talonpoikaisperheeseen. Vuosina 1938–1939 hän opiskeli Moskovan kirjastoinstituutissa ja vuonna 1944 valmistui Gorkille nimetystä kirjallisuusinstituutista. Vuonna 1950 Maltsev hyväksyttiin NKP:n jäseneksi. Hänet on palkittu Znak Potšota -kunniamerkillä.


title: Jelizar Maltsev

text: Romaanien "Gorjatšije kljutši" (”Kuumat lähteet”, 1945) ja ”Täydestä sydämestä” ("Ot vsego serdtsa", 1948) aiheena on kolhoositalonpoikien elämä toisen maailmansodan aikana ja sen jälkeen. Jälkimmäinen romaani sai Stalin-palkinnon vuonna 1949. Myöhemmin Maltsevia syytettiin todellisuuden kaunistelusta ja ristiriidattomuuden teorian noudattamisesta. Stalinin kuolemaa seuranneen suojasään hengessä kirjoitettu romaani "Voidi v každyi dom" (”Astu jokaiseen kotiin”, 1960–1967) kuvaa 1950-luvun maaseudun ongelmia.


title: Charlotte Turner Smith

text: Charlotte Turner Smith (4. toukokuuta 1749 – 28. lokakuuta 1806) oli englantilainen prosaisti ja runoilija. Hänen ansiostaan elpyi englanninkielinen sonettien kirjoittaminen. Hän oli yksi goottilaisen romaanin konventioiden vakiinnuttajista.


title: Charlotte Turner Smith

text: Hän oli ensimmäisiä englantilaisia runoilijoita, joiden voidaan katsoa kuuluvan romantiikkaan. Hän kirjoitti teoksen "Elegiac Sonnets" 1783 ollessaan velkavankeudessa miehensä ja lastensa kanssa. Sen tuloilla hän maksoi vapauteen pääsyn. William Wordsworth on kirjoittanut Smithista, että tämä oli runoilija "jolle englantilainen runous on suuremmassa kiitollisuudenvelassa kuin todennäköisesti myönnetään tai muistetaankaan".


title: Gabienen taistelu

text: Gabienen taistelu oli vuonna 316 eaa. käyty taistelu, joka oli osa toista diadokkisotaa. Taistelun osapuolina olivat Eumenes Kardialainen ja Antigonos I kannattajineen. Taistelu päättyi tasatulokseen, mutta Antigonos sai vastustajansa leirin vallattua. Eumeneen sotilaat, jotka pelkäsivät leirissä olleitten perheittensä puolesta, pettivät komentajansa ja luovuttivat tämän Antigonokselle.


title: Gabienen taistelu

text: Taistelukentän tarkka sijainti ei ole tiedossa, mutta todennäköisesti se käytiin nykyisen Esfahanin eteläpuolella sijaitsevalla suolatasangolla. Taistelussa käytiin erikseen ratsu- ja jalkaväkitaistelu. Antigonoksen voitettua taistelun hänen jalkaväessään oli noin 50 000 ja ratsuväessä 12 000 sotilasta, vaikka taistelun alussa hänen joukkonsa olivat huomattavasti pienemmät. Hieronymos Kardialainen oli todistamassa taistelua, ja hänen kirjoittamansa sittemmin hävinnyt teos on monien myöhempien taistelua käsitelleiden teosten päälähde.


title: Gabienen taistelu

text: Aleksanteri Suuren kuoleman jälkeen hänen sotapäällikkönsä jakoivat hänen valtakuntansa keskenään. Vuonna 319 eaa. hallitsijaksi valittu Antipatros nimitti kuolinvuoteellaan seuraajakseen Polyperkhonin. Antipatroksen poika Kassandros nousi kapinaan Polyperkhonia vastaan ja sai mukaansa Egyptin hallitsijan Ptolemaioksen, Traakian hallitsijan Lysimakhoksen ja Antigonoksen, joka haaveili pääsevänsä Aleksanterin seuraajaksi. Antigonos piiritti tuolloin Eumenesta Noran linnoituksessa, mutta päästi Eumeneen vapaaksi sen jälkeen kun tämä oli vannonut uskollisuuttaan Antigonokselle. Tämä tapahtui vuoden 318 eaa. kesällä. Eumenes liittoutui kuitenkin pian Polyperkhonin kanssa. Tästä hyvästä hän sai "Aasian kenraalin" tittelin, joka aikaisemmin oli kuulunut Antigonokselle, ja 500 talentin rahasumman. Lisäksi Eumenes sai komentoonsa argyraspideina tunnetun valiojoukon. Antigonos lähti ajamaan takaa Eumenesta, joka pakeni itäisiin maakuntiin. Siellä Eumenes sai apua paikallisilta satraapeilta, jotka olivat vähän aikaisemmin koonneet armeijansa kukistaakseen Meedian satraapin Peithonin, joka oli yrittänyt laajentaa omaa valtaansa muiden kustannuksella. Eumeneen liittolaisiin kuuluivat Persian satraappi Peukestas, Karmanian satraappi Tlepolemos, Arakhosian satraappi Sibyrtios, Arian ja Drangianan satraappi Stasandros ja Intiasta tullut Eudamos. Vuoden 317 eaa. kesällä Antigonos ja Eumenes kävivät Paraitakenen taistelun, joka loppui ilman selvää voittajaa.


title: Gabienen taistelu

text: Antigonoksen joukot olivat kärsineet suuria tappioita Paraitakenen taistelussa, mitä Antigonos ei halunnut vastustajansa saavan selville. Antigonos päätti siirtää armeijansa kauemmas alueelle, jota joukot eivät vielä olleet ehtineet ryöstää. Hän marssitti joukkonsa Meedian eteläosaan, jonne hän aikoi jäädä lepäämään talveksi. Eumenes puolestaan marssi Gabieneen ja hajotti joukkonsa talvileireihin laajalle alueelle. Kun Antigonos sai kuulla, että Eumenes oli hajottanut joukkonsa pienempiin osastoihin, hän päätti yrittää saada sodan päätökseen yllätyshyökkäyksellä, ennen kuin Eumeneen joukot ehtisivät kokoontua.


title: Gabienen taistelu

text: Antigonoksen ja Eumeneen joukkojen talvileirit olivat noin 25 päivämarssin päässä toisistaan asuttujen seutujen läpi kulkevia teitä pitkin. Linnuntietä matkaa oli vain 9 päivää, mutta suora reitti kulki asuttamattoman aavikon läpi. Antigonos päätti valita lyhyemmän mutta vaivalloisemman reitin.


title: Gabienen taistelu

text: Antigonos lähti marssimaan joukkoineen joulukuussa 316 eaa. talvipäivän seisauksen aikoihin. Antigonos määräsi, etteivät joukot saaneet sytyttää tulia öisin, koska autiomaata ympäröi ylänköjä ja Antigonos pelkäsi, että ylänköjen asukkaat saattaisivat nähdä tulet ja ilmoittaisivat tästä Eumeneelle. Viidentenä marssiyönä oli kuitenkin niin kylmä, että jotkut sotilaat rikkoivat käskyä ja sytyttivät tulia. Antigonoksen pelko osoittautui aiheelliseksi, koska pian Eumenes sai tiedon, että aavikolla oli nähty suuri leiri.


title: Gabienen taistelu

text: Antigonoksen marssin aikana sattui kuuluisa tapaus, josta kertovat muun muassa Plutarkhos ja Seneca. Tarinan mukaan eräät tyytymättömät sotilaat seisoivat Antigonoksen teltan edessä haukkumassa päällikköään eivätkä huomanneet, että Antigonos sattui olemaan teltassaan. Antigonoksen kerrotaan huutaneen, että sotilaiden olisi parempi mennä kauemmas, jos aikoivat jatkaa hänen haukkumistaan. Tämä on tyypillinen esimerkki tarinoista, joita kerrotaan leireissä ja jotka nostavat päällikön mainetta sotilaiden silmissä.


title: Gabienen taistelu

text: Eumeneen kaukaisimmat joukot olivat kuuden päivän marssin päässä, kun taas Antigonoksen joukot olivat vain neljän päivän marssin päässä. Kun Peukestas sai kuulla Antigonoksen olevan lähettyvillä, hän halusi perääntyä ja koota armeijan kauempana vihollisesta. Eumenes lähetti joukon sotilaita autiomaata ympäröiville kukkuloille ja antoi näille tehtäväksi sytyttää nuotioita alueella, joka vastasi armeijan suuruista leiriä. Paikalliset asukkaat ilmoittivat Antigonokselle, että suuri armeija yöpyi alueella. Antigonos luopui aikaisemmasta suunnitelmastaan ja marssitti armeijansa asutulle seudulle, jossa se saattoi levätä. Eumenes taas kokosi armeijansa ja rakennutti linnoitetun leirin, joka suojaisi joukkoja siihen asti, että kaikki ehtisivät paikalle.


title: Gabienen taistelu

text: Eumeneen sotanorsut saapuivat leiriin viimeisenä. Ilmeisesti norsuja oli pidetty idempänä, jossa niille oli enemmän muonaa. Paikalliset asukkaat kannattivat Peithonia, joka aikaisemmin oli ollut alueen satraappina, ja ilmoittivat hänelle hitaasti liikkuvan norsukolonnan sijainnin. Antigonos lähetti joukon ratsuväkeä ja kevyttä jalkaväkeä norsujen kimppuun. Norsujen ratsuväkisaattue oli selvässä alakynnessä, ja se saattoi vain yrittää suojata eläimiä hyökkäykseltä. Ilman norsuja Eumenes olisi menettänyt yhden valttikorteistaan. Hän lähetti kuitenkin oman joukon ratsuväkeä ja kevyttä jalkaväkeä, joka löi Antigonoksen joukot pakosalle. Taistelu ei kuitenkaan ollut alkanut kovin hyvin Eumeneen kannalta, koska norsut olivat väsyneitä ja osa niistä oli haavoittunut taistelussa.


title: Gabienen taistelu

text: Muutama päivä tämän jälkeen armeijat marssivat toisiaan vastaan ja asettuivat asemiin noin kahdeksan kilometrin päähän toisistaan.


title: Gabienen taistelu

text: Armeijoiden välinen maasto oli tasankoa, jossa ei viljelty mitään, koska maa oli hiekkaista ja suolaista. Taistelukentän sijainti ei ole tarkalleen tiedossa, mutta Antigonoksen liikkeiden ja taistelukentän kuvauksen perusteella se lienee Esfahanin eteläpuolella sijaitseva suolainen tasanko. Eumeneen joukkojen selustassa oli joki, ja myös tämän tasangon läpi virtaa pieni joki. Aikaisemmassa Paraitakenen taistelussa maasto oli estänyt Antigonosta tekemästä koukkausta ratsuväkensä kanssa, mutta tällä kertaa maastossa ei ollut esteitä. Taistelupaikan länsipuolella kulkee Zagros-vuoristo, ja sen eteläpuolella sijaitsivat Persepolis ja Pasargadai.


title: Gabienen taistelu

text: Antigonoksella oli noin 22 000 miestä raskaasti varustettua jalkaväkeä ja tuntematon määrä kevyesti aseistettua jalkaväkeä. Hänellä oli selvästi enemmän ratsuväkeä kuin Eumeneella, noin 9 000. Lisäksi hänellä oli 65 sotanorsua. Antigonos ja hänen poikansa Demetrios johtivat raskasta ratsuväkeä, joka oli oikealla siivellä ja jolla Antigonos aikoi ratkaista taistelun. Peithonin komentaman kevyen ratsuväen Antigonos sijoitti vasemmalle siivelle. Ratsuväkien väliin Antigonos sijoitti falanginsa.


title: Gabienen taistelu

text: Aikaisemmassa Paraitakeneen taistelussa Antigonoksen jalkaväki oli koostunut 9 000 kreikkalaisesta palkkasotilaasta, 3 000 lyykialaisesta ja pamfylialaisesta sekä 8 000 makedonialaisesta jalkaväkisotilaasta. Näiden lisäksi hänellä oli noin 8 000 "pantodapoi"-nimellä tunnettua sotilasta, jotka olivat kotoisin itäisistä maakunnista ja jotka oli koulutettu taistelemaan makedonialaiseen tapaan.


title: Gabienen taistelu

text: Antigonos sijoitti sotanorsunsa harvaan riviin rintaman eteen, ja norsujen väliin hän sijoitti kevyesti aseistettuja sotilaita. Antigonoksella oli vähemmän joukkoja ja sotanorsuja kuin Eumeneella. Lisäksi Antigonoksen jalkaväki oli kärsinyt raskaita tappioita aikaisemmassa taistelussa, ja joukkojen mieliala oli matalalla. Antigonoksen ratsuväki oli kuitenkin vahvaa, ja siihen oli onnistuttu värväämään uusia ratsumiehiä Meedian alueelta.


title: Gabienen taistelu

text:
Antigonoksen joukot erään arvion mukaan vasemmalta oikealle:
Lisäksi rintaman edessä 64 sotanorsua


title: Gabienen taistelu

text: Eumeneella oli 36 700 miestä jalkaväkeä, johon kuului sekä raskaasti että kevyesti aseistettuja joukkoja. Lisäksi Eumeneella oli 6 000 miestä ratsuväkeä ja 114 sotanorsua. Eumeneen raskaaseen jalkaväkeen kuuluivat argyraspidit eli "hopeakilvet", jotka olivat Aleksanteri Suuren sotaretkien veteraaneja. Aleksanterin elinaikana tätä valiojoukkoa kutsuttiin hypaspisteiksi, ja Intian sotaretken aikana sille annettiin kunnianimeksi argyraspidit. Argyraspideja oli yhteensä 3 000. Lisäksi Eumeneen omiin joukkoihin kuului hypaspisteina tunnettu osasto, joka joskus sekoitetaan argyraspideihin, mutta osastoon kuuluneet eivät ilmeisesti olleet Aleksanterin sotaretkien veteraaneja. Argyraspidien komentajana mainitaan vuonna 320 eaa. Antigenes, joka mainitaan myös jo Aleksanterin hypaspistien yhteydessä vuonna 331 eaa. Argyraspidien komentajana mainitaan myös eräs Teutamos, josta ei tiedetä paljoakaan. On esitetty, että hän oli ollut Eumeneen hypaspistien johtaja. Raskaaseen ratsuväkeen kuului Eumeneen 300 ratsumiestä käsittänyt henkivartiosto eli "agema". Peukestas ja argyraspidien komentaja Antigenes jakoivat toisen samankokoisen ageman.


title: Gabienen taistelu

text:
Eumeneen joukot erään arvion mukaan vasemmalta oikealle:
Lisäksi rintaman edessä 114 sotanorsua


title: Gabienen taistelu

text: Eumenes sai tietää Antigonoksen taistelujärjestyksestä, ja hän päätti itse komentaa vasemman siiven ratsuväkeä. Vasemman siipensä tueksi Eumenes sijoitti myös 60 parasta sotanorsuaan. Oikean siiven heikomman ratsuväen ja sotanorsujen komentoon Eumenes laittoi erään Filippoksen, joka sai käskyn välttää taistelua niin kauan kuin vasemman siiven taistelu oli vielä ratkaisematta. Falangin vasemmassa päässä heti Eumeneen ratsuväen vierellä taistelivat argyraspidit ja hypaspistit. Heidän oikealla siivellään taistelivat palkkasotilaat ja kaikkein oikeimmalla itämaiset sotilaat, jotka oli opetettu taistelemaan makedonialaiseen tapaan. Paraitakenen taistelusta poiketen Eumeneen kanssa liittoutuneet satraapit eivät komentaneet omia joukkojaan, vaan he johtivat omia ratsuväkiosastojaan Eumeneen siivellä. Oikean siiven komentajasta Filippoksesta ei ole tarkempaa tietoa, mutta luultavasti hän oli Eumeneen läheisiä apulaisia.


title: Gabienen taistelu

text: Ilmeisesti Eumenes ei luottanut kaikkiin liittolaisiinsa. Jokin tapahtuma Makedoniassa oli saattanut horjuttaa Eumeneen asemaa. Makedonian kuningas ja Aleksanteri Suuren veli Filippos III murhattiin lokakuussa 317 eaa., mutta tämä tieto ei ole voinut ehtiä Gabieneen ennen taistelua, koska se olisi entisestään vahvistanut Eumeneen asemaa. Kesällä 317 eaa. Filippos III:n vaimo Eurydike oli riidellyt Makedonian valtionhoitajan Polyperkhonin kanssa ja lopulta syrjäyttänyt tämän ja nimittänyt Kassandroksen uudeksi valtionhoitajaksi. Luultavasti Eumeneen nimitys peruttiin samalla. On mahdollista, että itään oli saapunut tietoja Polyperkhonin syrjäyttämisestä ja poliittisesta sekasorrosta Makedoniassa. Eumenes ja hänen liittolaisensa olivat eristettyinä lännestä, koska Seleukos hallitsi Babyloniaa ja Susianaa. Aikaisemmin oli odotettu, että Polyperkhon olisi saapunut Makedoniasta kuninkaallisen armeijan kanssa kukistamaan Antigonosta. Nyt oli selvää, ettei näin tulisi käymään.


title: Gabienen taistelu

text: Ennen taistelun alkua argyraspidien komentaja Antigenes lähetti erään ratsumiehen puhumaan Antigonoksen makedonialaisten sotilaiden kanssa. Mies ratsasti makedonialaisten falangin eteen ja huusi, että heidän vastustajinaan olivat nyt sotilaat, jotka Aleksanterin ja Filippoksen kanssa valloittivat maailman. Tämän kuullessaan Antigonoksen makedonialaiset alkoivat valittaa siitä, että heidän tuli taistella omia maanmiehiään vastaan. Eumeneen joukoista taas kuului hurrauksia. Kun Eumenes näki joukkojen taistelutahdon olevan korkealla, hän käski armeijan lähteä hyökkäykseen.


title: Gabienen taistelu

text: Ensimmäinen kahakka käytiin sotanorsujen ja kevyen jalkaväen välillä, jotka oli sijoitettu kummankin armeijan rivistöjen eteen. Heti taistelun alettua suuri pölypilvi peitti taistelukentän. Antigonos näki tämän ja ryhtyi välittömästi toimeen. Hän valitsi joukon meedialaista ja tarantolaista ratsuväkeä ja antoi heille tehtäväksi kiertää taistelukenttä ja hyökätä Eumeneen leiriin, joka oli noin kilometrin päässä taistelupaikasta. Persialaiset olivat käyttäneet samaa taktiikkaa Gaugamelan taistelussa, mutta tuolloin se ei ollut tuottanut tulosta. Diodoros Sisilialaisen mukaan Antigonos antoi käskyn heti kun hän näki, että taistelukenttä alkoi jäädä paksun pölypilven peittoon. On mahdollista että Antigonos oli suunnitellut hyökkäyksen leiriä vastaan jo etukäteen. Tätä tukee se että Paraitakenen taistelussa Antigonos oli asettanut meedialaisen ja tarantolaisen ratsuväen vasemmalle siivelle niin kauaksi itsestään kuin vain mahdollista. On kuitenkin epäselvää, olivatko leiriä kohti lähetetyt joukot oikealla vai vasemmalla siivellä.


title: Gabienen taistelu

text: Meedialainen ja tarantolainen ratsuväki tekivät suuren kaartoliikkeen osittain pölypilven suojassa ja saapuivat Eumeneen leiriin. Tämä kiertoliike jäi Eumeneen armeijalta kokonaan huomaamatta. Antigonoksen joukot kukistivat leirin puolustajat helposti ja kuljettivat leirissä olleet sotilaiden vaimot, lapset, palvelijat ja useiden sotaretkien saaliit Antigonoksen puolelle.


title: Gabienen taistelu

text: Samalla Antigonos johti ratsuväkensä oikean siiven hyökkäykseen ilmeisesti sotanorsujen oikealta puolelta Eumeneen ratsuväkeä vastaan. Nähdessään Antigonoksen hyökkäyksen Peukestas kieltäytyi taistelemasta ja lähti perääntymään mukanaan suurin osa liittolaisista ja heidän ratsuväestään; yhteensä noin 1 500 ratsumiestä. Antiikin lähteissä kerrotaan, että Peukestas perääntyi pelosta, mutta luultavampaa on, että kyseessä oli harkittu teko. Eumeneen liittolaiset olivat ilmeisesti päättäneet välttää taistelua. Peukestaan lisäksi perääntyivät Stasanor, Eudamos ja monet muut Aleksanteri Suuren armeijan veteraanit, joiden on vaikea kuvitella tehneen näin pelosta. Heille oli luultavasti selvää, että heidän argyraspidinsa ja hypaspistinsa löisivät Antigonoksen jalkaväen, kun samalla Antigonos kukistaisi Eumeneen. Taistelun jälkeen liittolaiset toivoivat ilmeisesti pystyvänsä neuvottelemaan Antigonoksen kanssa. Peukestas oli jo ennen taistelua esittänyt, että armeijan tulisi välttää taistelua Antigonoksen kanssa.


title: Gabienen taistelu

text: Eumenes yritti epätoivoisesti puolustautua Antigonoksen hyökkäystä vastaan, vaikka olikin alakynnessä. Hän yritti taistelun tiimellyksessä löytää Antigonoksen ja lyödä hänet kaksintaistelussa, kuten hän oli aikaisemmin tehnyt vastustajalleen Neoptolemokselle vuonna 321 eaa. Eumenes kuitenkin epäonnistui, ja hänen sotanorsunsa kärsivät myös tappion sen jälkeen, kun suurin norsuista oli kaatunut. Suuren eläimen kuolema oli eräänlainen taistelun ratkaisun symboli, ja se teki suuren vaikutuksen taistelun silminnäkijänä olleeseen Hieronymos Kardialaiseen. Tässä tilanteessa Eumenes tiesi vasemman siiven olleen menetetty, ja hän perääntyi oikealla siivellä olleen Filippoksen ratsuväen luokse, joka ei vielä ollut osallistunut taisteluun.


title: Gabienen taistelu

text: Samanaikaisesti ratsuväkitaistelun kanssa Eumeneen raskas jalkaväki, argyraspidit etunenässä, saavutti Antigonoksen jalkaväen ja kukisti sen. Antiikin lähteissä Eumeneen jalkaväen voiton kerrotaan olleen täysin argyraspidien ansiota. Antigonos näki, että hänen oma jalkaväkensä oli lyöty hajalle, ja jakoi ratsuväkensä kahteen osastoon. Peithonin johtama ratsuväki sai tehtäväksi hyökätä argyraspidien kimppuun, kun Antigonos itse ratsuväkensä kanssa esti Eumeneen pääsyn argyraspidien avuksi. Ratsuväki ei pystynyt hyökkäämään tiiviisti pakatun raskaan jalkaväen kimppuun, mutta Peithon onnistui estämään argyraspideja liittymästä Eumeneen ratsuväkeen.


title: Gabienen taistelu

text: Diodoros, Polyainos ja Junianus Justinus ovat yksimielisiä siitä, että 5 000 Antigonoksen sotilaista kaatui. Polyainos lisää vielä, että Eumeneen joukoista kaatui vain 300 miestä ja argyraspideista ei yksikään kaatunut, mutta tämä on ehkä liioittelua. Gabienen taistelussa Antigonos kärsi vieläkin suurempia tappioita kuin Paraitakenen taistelussa. Hänen joukkonsa olivat varmasti väsyneitä ja huonosti motivoituneita aavikon ylityksen jälkeen, ja lisäksi jalkaväki oli lukumäärältään pienempi kuin vihollisen.


title: Gabienen taistelu

text: Lopulta yön saapuessa argyraspidit marssivat Peukestaan ratsuväen luokse. Pian paikalle saapui myös Eumenes. Antigenes ja Teutamos syyttivät Peukestasta ratsuväen tappiosta. Eumenes oli sitä mieltä, että jos taisteluun alettaisiin uudelleen, voitto olisi varma, koska Antigonoksen jalkaväki oli kärsinyt niin suuria tappioita ja toisaalta Eumeneen ratsuväen tappiot eivät olleet kovin suuret. Luultavinta olisi, että Antigonos pakenisi paikalta, kuten hän oli tehnyt Paraitakenen taistelun jälkeen.


title: Gabienen taistelu

text: Vaikka Eumenes olikin sotilaallisessa mielessä oikeassa, eivät hänen liittolaisensa enää välittäneet tästä. Satraapit vaativat, että armeijan tulisi perääntyä ja jatkaa kamppailua muualla. Ilmeisesti he toivoivat, että Antigenes ja Teutamos luopuisivat Eumeneesta ja liittoutuisivat heidän kanssaan. Rivisotilaiden mielipide oli, että tärkeintä oli heidän perheidensä ja omaisuutensa pelastaminen. Antigonos antoikin sotilaille lupauksen palauttaa heidän perheensä heti, kun nämä luovuttaisivat Eumeneen hänelle.


title: Gabienen taistelu

text: Lopulta Peukestas suostui Antigonoksen ehdotukseen ja loikkasi Antigonoksen puolelle mukanaan 10 000 persialaista sotilasta. Suurin osa Eumeneen armeijasta seurasi perässä. Argyraspidit ottivat Eumeneen vangiksi, ennen kuin tämä sai tietää, että hänet oli petetty. He luovuttivat Eumeneen eräälle Nikanorille, jonka Antigonos oli lähettänyt tätä tehtävää varten. Osa satraapeista ja päälliköistä, kuten Karmanian satraappi Tlepolemos, pakenivat paikalta joukkoineen. Antigonos otti loikkarit omaan palvelukseensa, mutta antoi teloittaa omia henkilökohtaisia vihollisiaan, kuten argyraspidien komentajan Antigeneen, Eudamoksen ja erään Kefalonin. Antigenes teloitettiin erittäin julmalla tavalla. Hänet poltettiin elävältä kuopassa. Antigonos antoi pitää Eumeneen vangittuna, koska ei osannut päättää, mitä tälle pitäisi tehdä. Ilmeisesti Antigonos ei halunnut tappaa Eumenesta, mutta Noran tapahtumien jälkeen hän ei enää luottanut tähän. Antigonos kutsui koolle ystävänsä ja kysyi heidän mielipiteitään. Nearkhos ja Demetrios halusivat säästää Eumeneen hengen, mutta toiset vaativat, että Eumenes tuli teloittaa. Lopulta näin kävikin, ja teloituksen jälkeen Eumeneen ruumis luovutettiin hänen ystävilleen hautausta varten.


title: Gabienen taistelu

text: Antigonoksella oli nyt armeija, joka koostui 50 000 miehestä jalkaväkeä ja ainakin 12 000 miehestä ratsuväkeä. Satraapeille kuuluneet ratsujoukot hän lähetti kotiin, mutta piti argyraspidit ja makedonialaiseen tapaan koulutetut itämaiset joukot itsellään. Myöhemmin Antigonos jakoi satraappikunnat uudelleen. Tämän jälkeen Antigonos oli kiistatta itäisten maakuntien hallitsija, ja persialaiset pitivät häntä jopa kuninkaana. Vaarallisena pitämänsä argyraspidit Antigonos antoi Arakhosian satraappi Sibyrtioksellee, joka sai määräyksen käyttää heitä sodassa intialaisia vastaan.


title: Gabienen taistelu

text: Hieronymos Kardialainen oli taistelun silminnäkijä, ja hänen kirjoittamansa teos oli Diodoros Sisilialaisen historian 19. kirjan päälähde. Hieronymos oli Eumeneen maanmies, ja taistelun jälkeen hän jäi Antigonoksen vangiksi. Myöhemmin hän palveli Antigonosta, tämän poikaa Demetriosta ja vielä Demetrioksen poikaa Antigonos II Gonatasta. Muutamaa fragmenttia lukuun ottamatta Hieronymoksen teos on kadonnut. Muita Gabienen taistelua käsitteleviä lähteitä ovat Plutarkhoksen Eumeneen elämäkerta, Polyainoksen "Strategematan" Antigonosta käsittelevä osio ja Junianus Justinuksen epitomi. Hieronymos oli myös Plutarkhoksen, Polyainoksen ja Justinuksen päälähde. Myös Arrianoksen kadonnut diadokkeja käsitellyt teos perustui Hieronymokseen.


title: Södertälje Kings

text: Södertälje Kings on södertäljeläinen koripalloseura. Seura on voittanut seitsemän kertaa Ruotsin mestaruuden.


title: Södertälje Kings

text: Seura perustettiin vuonna 1968. Vuonna 1972 seura nousi korkeimmalle sartatasolle. Kuusi vuotta nousun jälkeen seura onnistui voittamaan ensimmäisen Ruotsin mestaruuden. Tämän jälkeen seura on voittanut vielä kuusi mestaruutta.


title: Haaparanta-Tornion Palloveikot

text: HaparandaTornio Bandy on entinen Haaparannan ja Tornion yhteinen jääpallojoukkue, joka pelasi kausilla 2004-2017 - viime vaiheessa Allsvenskanin pohjoisessa lohkossa. Seura pelasi kaksi kautta Ruotsin jääpallon pääsarjassa, Elitserienissä, kausina 2009-2010 ja 2010-2011.


title: Haaparanta-Tornion Palloveikot

text: Yhteistyöseura aloitti toimintansa nimellä Eurocity Bandy. Seura pelasi kaudet 2004–2006 Ruotsin 1. divisioonassa. Joukkueelle yritettiin alkuvaiheessa käyttää nimeä Provincia Bothniensis Bandy, mutta nimi ei saanut laajempaa kannatusta.


title: Haaparanta-Tornion Palloveikot

text: Joukkue perustettiin kesällä 2004. Joukkueen perustamisessa tavoiteltiin yhteistä joukkuetta Haaparannalle ja Torniolle. Useita suomalaisia pelaajia liittyikin joukkueeseen, mutta Suomen Bandyliigaa pelaava torniolainen Tornion Palloveikot (ToPV) ei tullut parhaine pelaajineen joukkueeseen. ToPV antoi vuokraamalla uudelle seuralle nuorimpia pelaajiaan. Nimikkäimpiä seuraan siirtyneitä olivat Tommi Nurkkala, Sakari Pörhölä ToPV:sta ja Jussi Hyry Vastuksesta. ToPV:lla oli parhaillaan menossa parhaat vuodet Suomen Bandyliigassa. Yhteistyöjoukkue sai perinteisen haaparantalaisen jääpalloseuran HSKT:n paikan Ruotsin jääpallon 1. divisioonassa. Uuden joukkueen valmentajaksi saatiin ToPV:ssakin valmentanut Anders Strömbeck.,


title: Haaparanta-Tornion Palloveikot

text: Eurocity Bandy pelasi ilman nousua Allsvenskaniin seuraavina vuosina. Joukkueeseen tuli muutamia nimekkäitä pelaajia kaudelle 2005–2006, kuten Jussi Karjalainen ja Veli-Matti Körkkö ToPV:sta sekä Jari Tammilehto Karlsborgs BK:sta ja kaudelle 2006–2007 Marko Veittikoski Vastuksesta. Koska yhteistyö ei näyttänyt etenevän, haaparantalaiset yrittivät vauhdittaa omatoimisesti ilman sopimusta haaparantalais-torniolaista jääpalloyhteistyötä torniolaisseuran edustajien kanssa kesällä 2006. Samassa yhteydessä Eurocity Bandy korvattiin nimellä HaparandaTornio Bandy. Tässä vaiheessa ToPV ei suostunut vielä haluttuun parhaiden pelaajiensa siirtymiseen haaparantalaiseen seuraan.


title: Haaparanta-Tornion Palloveikot

text: Kesällä 2008 tilanne sitten ratkesi ja 2000-luvun torniolainen jääpallon menestysseura Tornion Palloveikot (ToPV) antoi pelaajansa HT Bandyn käyttöön. Tällöin Suomen Bandyliigaa pelaava ToPV ja Ruotsin Allsvenskaniin noussut Eurocity Bandy-taustainen haaparantalaisseura yhdistyivät uudeksi Ruotsissa pelaavaksi seuraksi, joka alussa käytti nimeä HaparandaTornio Palloveikot, mutta nimi on vakiintunut muotoon HaparandaTornio Bandy (HT Bandy). 2000-luvun ensimmäisen vuosikymmenen menestyksekkäimmästä jääpallojoukkueesta ToPV:sta siirtyi uuteen haaparantalais-torniolaiseen yhteisjoukkueeseen siirtyi mm. Markus Hiukka, Marko Herajärvi, Mika Jussila, Johannes Koivisto, Tuomas Mokko, Peter Norén, Kimmo Nurkkala, Jukka Ohtonen, Mikko Rytkönen, Jari Vaattovaara, Vesa Vuokila ja Igor Zolotarev.


title: Haaparanta-Tornion Palloveikot

text: Fuusion tapahduttua torniolaisjoukkue ToPV jatkoi pelaamista junioripitoisemmalla joukkueella Suomen Bandyliigassa. Lisäksi Haaparannan puolella HSKT alkoi pelata uudelleen Haaparannan reservijoukkueena. Pelipaikkana joukkueella on edelleen Gränsvallenin tekojää.


title: Haaparanta-Tornion Palloveikot

text: HT Bandy nousi heti ensimmäisen kauden päätteeksi keväällä 2009 Elitserieniin., , HT Bandyn Mikko Rytkönen oli 58 maalillaan Allsvenskanin Pohjoisen lohkon ykkösmaalintekijä. Seura säilyttikin seuraavana kautena 2009–2010 paikkansa sijoittumalla 9:ksi. Seuraava kausi 2010–2011 palautti HT Bandyn sarjaa alemmas sijoituksen ollessa 13. HT Bandyn pelaavana valmentajana toimi vuosina 2008–2011 Jukka Ohtonen.